SESB Jelaskan Kenapa Bil Elektrik Tinggi

KOTA KINABALU: Sabah Electricity Sdn Bhd (SESB) menjelaskan bahawa kenaikan bil elektrik melipat ganda yang dialami oleh pengguna pada masa kini adalah disebabkan oleh pengisytiharan Perintah Kawalan Pergerakan (PKP) bermula pada 18 Mac 2020.

Pengurus Besar Kanan (Pengurusan Aset) Ir.Norhizami Abu Hasan berkata faktor utama kepada kenaikan bil elektrik adalah penggunaan tenaga yang bertambah disebabkan PKP di mana, rakyat dikehendaki untuk duduk diam dalam rumah untuk memutuskan rantai penularan COVID-19.

Beliau menjelaskan bahawa purata pertambahan penggunaan tenaga untuk setiap pengguna sepanjang tempoh PKP ini adalah antara 30% ke 70% disebabkan penggunaan peralatan elektrik dan aktiviti di rumah.

“Pengguna harus maklum bahawa sepanjang PKP ini mereka duduk di rumah dan penggunaan tenaga akan bertambah kerana aktiviti sepanjang masa yang menggunakan alat-alat pepasangan elektrik seperti memasak, penggunaan pendingin hawa, televisyen dan komputer berbanding sebelum arahan PKP berkuatkuasa yang mana penggunaan tenaga di rumah adalah pada tahap yang minima kerana majoriti pengguna keluar rumah untuk bekerja dan anak-anak bersekolah,” katanya.

Justeru, Norhizami berkata pengguna perlu bijak untuk memastikan penggunaan tenaga di rumah sepanjang masa PKP ini adalah berhemah dengan mengamalkan cekap tenaga.

Menurut beliau, memandangkan tiada bacaan meter elektrik dan bil bercetak dikeluarkan sepanjang tempoh PKP yang bermula pada 18 Mac, 2020, justeru bil bulanan dikira berdasarkan anggaran penggunaan bil bulan sebelumnya.

Bagaimanapun, bil akan diselaraskan semula selepas anggota kerja SESB membuat bacaan sebenar di kediaman pengguna yang bermula pada 17 April, 2020.

Beliau turut menjelaskan bahawa pemberian diskaun elektrik sepertimana yang diumumkan oleh Kerajaan Negeri dan Persekutuan hanya berkuatkuasa pada 1 April, 2020 dan bacaan bil elektrik pada bulan Februari dan Mac tidak akan dikenakan diskaun.

“Walaubagaimanpun pengguna dengan bil bulanan (untuk bulan April) melebihi jumlah RM500 hanya akan menikmati diskaun sebanyak 2%,” Norhizami berkata.

Ini bermakna bagi bil elektrik yang diterima dalam bulan April dan meliputi penggunaan elektrik untuk bulan Mac 2020 dan April 2020, diskaun akan dikira secara prorata berdasarkan penggunaan dalam bulan April 2020.

Norhizami berkata, SESB telah pun membuka Kaunter Perkhidmatan Pengguna bermula pada 11 Mei, 2020 di semua pejabat SESB seluruh Negeri Sabah dan W.P. Labuan, justeru itu beliau menasihati pengguna untuk berkunjung ke pejabat SESB sekiranya menghadapi masalah berkaitan perkhidmatan SESB.

Pengguna yang mempunyai pertanyaan mengenai pemberian diskaun bil elektrik boleh  menghubungi bilik gerakan SESB melalui talian 088-222313, 223313 dan 224313 atau melalui aplikasi whatsapp 019- 852 5427.

Selain itu pengguna juga boleh mengajukan pertanyaan melalui e-mel [email protected] Norhizami berkata bilik gerakan ini akan beroperasi pada waktu bekerja iaitu bermula pada jam 8.00 pagi dan tamat pada jam 5.00 petang setiap Isnin hingga Jumaat.

Manakala itu, pengguna boleh menghubungi SESB Careline 15454, 088-515000 atau melalui aplikasi Whatsapp 019- 852 5427 selepas waktu pejabat. – Utusan Borneo

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Nikmati Keindahan Negeri Di Bawah Bayu

Perjalanan memenatkan tetapi menghiburkan sebaik sahaja tiba ke lokasi yang ditujui. Masakan tidak setiap lokasi hampir dua jam perjalanan, kadang kala lebih daripada itu.

Ditambah pula jalan yang bengkak-bengkok dan berbukit-bukau, pastinya kurang selesa apabila kita menaiki van dari Kota Kinabalu-Kota Belud-Kudat-Ranau-Kundasang dan berakhir di Kota Kinabalu semula.

Pengalaman ini dirasai penulis bersama beberapa rakan wartawan lain dari pelbagai syarikat yang menyertai Ekspresi Media Kinabalu 2019, anjuran bersama Tourism Malaysia dan Malaysia Airlines, baru-baru ini.

Semuanya bermula sebaik tiba di Lapangan Terbang Antarabangsa Kota Kinabalu (KKIA) pada jam 6 petang dengan setiap peserta terpaksa meredah kepekatan malam menuju Kampung Rampayan untuk menaiki bot bagi menyaksikan kelip-kelip seperti terdapat di Kampung Kuantan, Kuala Selangor.

Penulis dan rakan kurang bernasib baik kerana ketika itu bulan purnama dan menyaksikan hanya beberapa kumpulan kecil kelip-kelip di situ. Menggunakan lampu khas, pembantu tekong berjaya menarik perhatian serangga kecil bercahaya itu mendekati bot kami.

Selepas sejam menikmati keindahan fenomena alam berkenaan, penulis dan rakan bergerak ke Cabana Retreat Kota Belud kira-kira lima minit perjalanan yang terletak di Jalan Rampayan Laut.

Kami disambut dengan tarian tradisional suku Bajau sebelum menikmati hidangan makan malam. Setiap kami pasti lega merehatkan keletihan perjalanan dengan bermalam di khemah mewah yang dipanggil ‘Glamping’.

Keesokannya selepas bersarapan, penulis dan rakan media diberi peluang untuk menunggang kuda di tepi pantai Kampung Rampayan.

Perjalanan diteruskan ke bengkel Pandian Sulaiman, seorang pakar dan guru tenunan destar atau tengkolok kepala suku Iranun untuk melihat kehalusan hasil kerja tangan masyarakat itu.

Pandian sempat menunjukkan aktiviti menenun destar, mengait dan cara pemakaian pakaian etnik Iranun.

Kami menyambung perjalanan ke Kampung Sumangkap bagi menyaksikan pembuatan gong oleh suku Rungus oleh penduduk kampung berkenaan selaras dengan usaha Satu Daerah Satu Industri (SDSI) oleh kerajaan. Pengunjung juga diberi tunjuk ajar serta peluang untuk memalu gong, kulintangan dan canang.

Perjalanan diteruskan ke rumah panjang Kampung Tinangoi untuk melihat hasil tangan kerja manik suku Rungus, sebelum singgah di Homestay Misampuru, Kudat bagi menikmati makan tengah hari dihoskan Datuk Jeffrey atau lebih dikenali dengan panggilan Datuk Cobra.

Hidangan nasi Hinopot yang dimasak menggunakan beras merah Bario dan dimakan dengan ketam nipah berlada, masak lemak ayam, ikan kerisi goreng berlado serta pucuk ubi goreng begitu menyelerakan.

Ditambah pula air kelapa mawar muda segar dari ladang, sudah pasti dapat menghilangkan dahaga cuaca panas di Kudat.

Sebelah petang, penulis dan rakan berpeluang menyaksikan saat-saat matahari terbenam di Tanjung Simpang Mengayau yang diberikan jolokan ‘Tip of Borneo’ atau Hujung Borneo memandangkan kedudukannya paling utara di kepulauan Borneo, serta menginap di TSM Merrimas Villa.

Pagi-pagi lagi, hasrat penulis untuk melihat matahari terbit tidak kesampaian kerana kedudukan Tanjung Simpang Mengayau di belakang tanah tinggi hingga menyukarkan untuk mengesan kelibat matahari.

Hati teruja berpeluang memakai pakaian kaum Dusun bagi memetik sendiri daun teh ketika mengunjungi Sabah Teh Garden di Ranau.

Paling istimewa dijamu teh tarik pandan yang begitu menyelerakan serta beberapa produk berasaskan daun teh.

Malah, pengunjung juga diberi peluang menaiki rumah pokok atau ran untuk melihat keseluruhan ladang teh dari aras tinggi.

Sejam perjalanan, penulis singgah di Desa Cattle Dairy Farm di Kundasang untuk melihat operasi memerah susu lembu Friesian, malah dijamu yogurt segar. Kami menghabiskan masa hampir sejam untuk melihat lebih dekat lembu yang diimport dari New Zealand itu.

Kami kemudian bermalam di H Benjamin Residence yang terletak di 1,700 meter aras laut di Gunung Kinabalu. Bermalam pada suhu 10 Celsius amat mendinginkan hingga dua selimut tebal belum dapat menghilangkan rasa dingin hingga ke tulang.

Ketika menikmati ‘steamboat’ juadah makan malam, pengunjung dihiburkan dengan tarian sumazau Kadazan dan persembahan muzik suku Dusun, Walai Tokou Kundasang.

Pagi-pagi lagi kami sudah bangun dan terpampang kemegahan Gunung Kinabalu di depan mata. Pertukaran silih berganti cahaya matahari menyinari puncak gunung menyebabkan rakan media tidak sabar mengambil gambar saat indah berkenaan.

Kami meneruskan perjalanan ke Kundasang untuk merakam keindahan keseluruhan Gunung Kinabalu. Pemandangan yang begitu mengasyikkan.

Di Kampung Melangkap, kami sempat singgah meninjau Polumpung Melangkap View Camp Site (PMVCS) yang diusahakan penduduk kampung, Somboton Gunsalahon.

Tapak khemah yang pada asalnya tebing sungai, dikatakan rata ketika kejadian gempa bumi di Gunung Kinabalu, beberapa tahun lalu, menyebabkan terjadinya banjir lumpur di kampung berkenaan.

Menariknya, air sungai yang dahulunya berarus lesu, kini deras dan berbatu, sekali gus sesuai untuk berkhemah pada hujung minggu.

Selepas itu, kami singgah di D’Place Kinabalu untuk menikmati makanan tradisional kaum Kadazandusun, Bento yang juga nasi Hinopot yang dimasak menggunakan beras Bario merah.

Kami teruja apabila dipelawa menikmati menu istimewa, Sushi Butod yang dihasilkan dari ulat sagu, dimakan dengan sambal belacan, meleleh air liur. Rombongan media kemudian menginap di Toojou Social Hostel di Kota Kinabalu.

Di sini kami mengadakan perbincangan mengenai ekspedisi berkenaan dengan Pembantu Menteri Pelancongan, Kebudayaan dan Alam Sekitar Sabah, Assafal P Alian serta Timbalan Ketua Pengarah (Promosi) Tourism Malaysia, Datuk Mohmed Razip Hassan.

Sebelum berlepas pulang ke Kuala Lumpur dengan penerbangan Malaysia Airlines, kami sempat singgah di Pillars of Sabah yang menempatkan tiang bangunan lama di mana setiap daripada dilukis 30 imej spesies haiwan terancam serta hampir pupus oleh pelukis tempatan.

Tidak lengkap kunjungan anda kalau tidak singgah di Pasar Kraftangan Kota Kinabalu (Pasar Filipina) untuk membeli buah tangan dan cenderamata di situ. Sudah pasti produk berasaskan mutiara, manik, batik dan hasil laut begitu banyak dijual di situ menarik perhatian pengunjung untuk membelinya.

Kami sempat singgah ke Perpustakaan Negeri Sabah sebelum ke Lapangan Terbang Antarabangsa Kota Kinabalu untuk menaiki pesawat pulang ke Kuala Lumpur.


Calon SPM Maut Motosikal Ditunggang Bertembung Hilux Di Tawau

TAWAU; 30 JUN 2020 (Selasa) – Seorang calon Sijil Pelajaran Malaysia (SPM) maut selepas motosikal yang ditunggang bertembung dengan sebuah Toyota Hilux di Jalan Utara Baru simpang Taman King Fook, malam tadi.

Dalam kejadian kira-kira pukul 8.35 malam itu, mangsa lelaki berumur 17 tahun berkenaan meninggal dunia pukul 9.32 malam selepas dikejarkan ke Unit Kecemasan Hospital Tawau untuk mendapatkan rawatan.

Ketua Polis Daerah Tawau, ACP Peter Anak Umbuas dalam kenyataan medianya berkata, siasatan awal mendapati mangsa yang menunggang motosikal dari arah Taman Ria menuju balik ke Tanjung Batu manakala seorang jurujual berumur 30 tahun yang memandu sebuah Toyota Hilux dari arah Batu 1 menuju ke Taman King Fook.

Semasa di tempat kejadian, pemandu berkenaan dipercayai memasuki laluan mangsa sebelum membelok ke simpang sebelah kanan.

Mangsa yang tidak dapat mengelak kemudian bertembung dengan Toyoya Hilux sehingga mengakibatkan mangsa tercampak di atas jalanraya manakala motosikalnya terseret sejauh 3.4 meter dari tempat kemalangan.

Menurut ACP Peter, pemandu Hilux telah ditahan untuk membantu siasatan di bawah Seksyen 41(1) Akta Pengangkutan Jalan (APJ) 1987.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiga Tokan Antara 12 Lelaki Ditahan AADK

BEAUFORT: Tiga individu dipercayai sebagai tokan antara 12 lelaki ditahan Agensi Antidadah Kebangsaan (AADK), di sini hari ini.

Kesemua ditahan oleh penguatkuasa dalam satu operasi melibatkan empat kawasan iaitu Kampung Langkawit Papar, Baru Kimanis, Kuala Mandahan dan Taman Perumahan Johan.

Ketua Pegawai AADK Beaufort, Effanehwati Lakat berkata semua suspek yang ditangkap sekitar pukul 1.30 pagi sehingga 5.30 pagi itu melakukan kesalahan berdasarkan Seksyen 3(1) Akta Dadah Berbahaya (Rawatan dan Pemulihan 1983) kerana disyaki penagih dadah.

“Selepas penahanan dibuat, 10 suspek gagal dalam ujian air kencing yang dijalankan oleh AADK manakala dua individu lagi mempunyai rekod waran tangkap.

Siasatan lanjut mendapati, kesemua suspek berumur antara 22 hingga 48 tahun.

Sementara itu, Effanehwati menyeru kepada orang awam yang mempunyai maklumat berhubung penyalahgunaan dadah agar menyalurkan maklumat dengan menghubungi AADK Beaufort di talian 087-222667 atau tampil ke mana-mana pejabat AADK berhampiran. – SabahNewsToday


10 Terselamat Selepas Rumah Didiami Roboh

SIPITANG: Sepuluh penghuni termasuk tiga kanak-kanak nyaris terperangkap selepas rumah mereka roboh dalam kejadian di Kampung Palakat, semalam.

Dalam kejadian kira-kira pukul 11 malam itu, semua mangsa berjaya keluar dari rumah dan terpaksa menumpang tidur di rumah ketua kampung berkenaan.

Menurut penghuni, Asmah Misil, 57, ketika kejadian dia terdengar bunyi kuat zink sebelum rumah berkenaan roboh berikutan keadaan tiang rumah yang sudah usang.

“Ketika kejadian kami semua ada di dalam rumah, tiba-tiba saya terdengar bunyi seperti letupan kuat dari zink dan tiba-tiba rumah kami sudah ‘terduduk’.

“Mujur tiga cucu saya yang berusia antara satu hingga lima tahun selamat dalam kejadian itu dan kami segera keluar dari rumah kerana bimbang kayu di bahagian bumbung jatuh,” katanya ketika dihubungi, hari ini.

Asmah berkata, akibat kejadian itu, hanya beberapa barangan elektrik dan sebuah motosikal anaknya dapat diselamatkan.

“Mesin jahit dan beberapa barangan lain rosak akibat terhimpit dalam runtuhan itu,” katanya.

Sebelum itu, Asmah berkata, rumah itu didiami mereka sejak berpuluh tahun yang lalu dan keadaannya memang sudah usang.

“Saya sebenarnya dalam usaha memohon untuk mendapatkan rumah Program Perumahan Rakyat Termiskin (PPRT) dan kebetulan suami pula baru-baru ini meninggal dunia.

“Jadi kami sekeluarga terpaksa bertahan untuk tinggal di rumah itu sementara menunggu bantuan rumah. Tetapi dengan kejadian ini, diharap permohonan akan dipercepatkan kerana sudah tiada tempat tinggal,” katanya.

Sementara itu, Ketua Balai Bomba dan Penyelamat Sipitang, Janil Jaya berkata, pihaknya menerima panggilan pada pukul 8.33 pagi tadi berhubung kejadian itu.

“Sepasukan anggota bersama jentera dikejar ke lokasi yang terletak tujuh kilometer dari balai.

“Sebaik tiba, terdapat sebuah rumah jenis sementara roboh dan kerja menyelamat iaitu mengeluarkan sebuah motosikal, barang peribadi serta anak kucing yang terperangkap dalam rumah segera dilakukan,” katanya.

Janil berkata, operasi ditamatkan pada pukul 11.50 selepas keadaan selamat.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


UPKO Mahu Penyelesaian Sebenar Isu PATI Termasuk Tarik Balik IC Lama

KOTA KINABALU: Amalan tadbir urus yang baik amat penting dalam memastikan isu pendatang asing tanpa izin (PATI) di Sabah dapat diselesaikan dengan sebaik-baiknya.

Timbalan Ketua Menteri, Datuk Seri Wilfred Madius Tangau berkata, denyut nadi rakyat Sabah sentiasa ingin berasa selamat dan hidup dalam keadaan aman serta seperti berada di rumah sendiri.

Sehubungan itu, beliau yang juga Presiden Pertubuhan Kinabalu Progresif Bersatu (UPKO) berkata, parti itu akan memastikan setiap apa yang diinginkan rakyat Sabah dalam menangani isu PATI dilaksanakan.

“Itu yang kita semua inginkan dalam kehidupan, namun kehadiran mereka (PATI) mendatangkan rasa tidak selesa kepada kita.

“Bagaimana kita mahu berasa aman jika kita terasing di bumi kita sendiri. Itu antara komen yang sering didengari hampir setiap hari.

“Persepsi negatif itu bertambah teruk apabila cadangan mengeluarkan Pas Sementara Sabah (PSS) diumumkan Menteri Dalam Negeri Tan Sri Muhyiddin Yassin pada September lalu,” katanya semasa menutup Program Perbincangan Meja Bulat berkaitan PSS, di sini hari ini.

Perbincangan meja bulat itu adalah yang kedua dianjurkan UPKO dan kali pertama sebagai program dalaman parti.

Seramai 100 peserta yang terdiri daripada wakil parti-parti politik dalam kerajaan dan pembangkang, agensi kerajaan dan pertubuhan bukan kerajaan (NGO) hadir ke program itu.

Muhyiddin sebelum ini berkata, PSS bertujuan untuk menggantikan dokumen Kad Pendaftaran Khas Orang Asing (IMM13), Kad Burung-Burung dan Sijil Banci yang akan membabitkan kira-kira 600,000 pemegang di Sabah bermula Jun 2020.

Madius berkata, rakyat bukan hanya mahukan isu PATI diselesaikan, mereka juga mahu pihak berkuasa bersikap telus mengenainya termasuk mengadakan sesi libat urus dengan orang awam sebelum keputusan dibuat.

Katanya, tadbir urus yang baik amat perlu dalam menyelesaikan isu ini, maka kertas kerja daripada Kabinet Persekutuan dan negeri perlu ada sebelum sebarang polisi diumumkan kepada orang awam, namun sehingga kini, tiada kertas Kabinet mengenai PSS dikeluarkan.

“Kita mahu menjadi sebahagian daripada pihak yang menyelesaikan isu ini. Pelaksanaannya harus dilakukan secara berintegriti dengan urustadbir yang baik,” ujarnya.

Beliau berkata, bagi UPKO apa yang penting adalah pada akhirnya semua orang di Sabah mempunyai dokumen pengenalan diri yang sah.

“Bagi warga asing pula, mereka perlu ada pasport antarabangsa sekiranya mereka ingin berada di Sabah jika tidak, mereka perlu diusir pulang ke negara asal,” jelasnya.

Katanya, PPS hanya salah satu daripada cadangan bagi menyelesaikan isu PATI di negeri ini.

Tambahnya, UPKO kekal dengan pendirian bahawa cara terbaik menyelesaikan masalah PATI adalah dengan mengambil semula kad pengenalan sedia ada dan memulangkannya semula setelah mendapat pengesahan keasliannya.


Polis Tawau Cari Muhammad Hafiz

TAWAU: Pihak polis sedang mencari individu bagi menyelesaikan kes melibatkan ‘penipuan jual beli telefon bimbit’ yang semakin berleluasa di daerah Tawau. Butiran adalah seperti di dalam imej yang dilampirkan.

Sesiapa yang mengenali atau mengetahui atau mempunyai maklumat berkenaan individu tersebut, diminta untuk berhubung dengan pegawai penyiasat kes, Insp Supardi Bin Lamundi, di talian 0178949770.

Maklumat juga boleh disalurkan di mana-mana Balai Polis yang berdekatan. Kerjasama daripada orang ramai amatlah dihargai. – Polis Tawau

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Gara-Gara Bawang, Lelaki Cedera Dipukul Guna Batang Besi Oleh Jiran

BEAUFORT: Hanya kerana bawang, seorang lelaki cedera dipukul jirannya menggunakan batang besi pada kejadian di Kampung Pansung, Rancangan Klias di sini, semalam.

Pada kejadian jam 12 tengah hari, mangsa berusia 38 tahun dikatakan sedang tidur di bilik rumahnya sebelum didatangi suspek yang juga jirannya.

Ketua Polis Daerah Beaufort Deputi Superintendan Yusoff Zaki Mat Yaacob berkata, suspek berusia 30-an kemudiannya memukul mangsa menggunakan batang besi menyebabkan tangan kirinya luka selain lebam.

“Mangsa dapat berdiri sebelum menghalang suspek daripada terus memukul dengan memeluknya.

“Selepas keadaan terkawal, mangsa bertanya kepada suspek punca dia dipukul. Suspek kemudiannya menuduh mangsa mencuri bawang di rumahnya,” katanya dihubungi hari ini.

Yusoff Zaki berkata, selepas itu, suspek melarikan diri manakala mangsa membuat laporan polis.

Anggota Bahagian Siasatan Jenayah, Ibu Pejabat Polis Daerah (IPD) Beaufort kemudiannya menahan suspek.

“Suspek ditahan jam 11 malam tadi di Kampung Melabau Pangsong. Kami turut merampas batang besi yang digunakan oleh suspek ketika kejadian.

“Hasil ujian saringan air kencing mendapati suspek positif dadah. Kes disiasat mengikut Seksyen 324 Kanun Keseksaan kerana sengaja menyebabkan kecederaan dengan menggunakan senjata atau lain-lain benda yang berbahaya,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PPM Rampas 240 Kotak Topeng Bedah Seludup

TAWAU: Pasukan Polis Marin (PPM) berjaya menumpaskan aktiviti penyeludupan penutup hidung dan mulut, di perairan Pelabuhan Tawau, di sini petang tadi.

Sebanyak 240 kotak barangan buatan Indonesia tersebut yang dianggarkan bernilai RM4,800 dirampas dalam operasi pada pukul 2.30 petang.

Komander PPM Wilayah 4 Sabah, Asisten Komisioner Mohamad Pajeri Ali berkata, terdahulu, pihaknya mengesan satu bot penambang bergerak dari Sungai Haji Kuning, Pulau Sebatik, menuju ke arah Tawau, dikendalikan seorang lelaki warga Indonesia berumur 40 tahun.

“Pasukan bertugas kemudian bertindak menahan bot tersebut untuk melakukan pemeriksaan sebelum menemui enam bungkusan kotak berwarna coklat.

“Pemeriksaan lanjut mendapati lebih 200 kotak berisi mask yang digunakan untuk pembedahan terdiri daripada jenama buatan Indonesia iaitu Onemed dan Skineer,” katanya.

Tambah Mohamad Pajeri, juragan bot tersebut mendakwa barang itu adalah milik seorang rakyat Malaysia dan akan diserahkan kepada pemiliknya sebaik tiba di Tawau.

“Bagaimanapun, juragan itu gagal mengemukakan sebarang dokumen atau surat kebenaran bagi membawa barangan tersebut sekali gus menguatkan dakwaan berkemungkinan ia diseludup masuk ke negeri ini.

“Sehubungan itu, semua barangan tersebut dirampas dan dibawa ke Pangkalan PPM Tawau untuk tindakan lanjut,” katanya.

Katanya, kes disiasat mengikut Akta Kastam 1967 kerana membawa masuk barang dari luar negara ke Malaysia tanpa kebenaran pihak kastam.

Sementara itu, Borneo Today difahamkan penyeludupan terbaharu itu dipercayai berikutan pemintaan tinggi terhadap mask di negeri ini khususnya selepas isu kesihatan global penularan wabak koronavirus.

Sebelum ini, media tempatan melaporkan beberapa daerah di Sabah termasuk Tawau mengalami masalah kehabisan penutup hidung dan mulut di pasaran sejak bulan lalu akibat wabak tersebut.

Malah pihak berkuasa seperti Kementerian Perdagangan Dalam Negeri dan Hal Ehwal Pengguna berjaya mengesan segelintir pengusaha farmasi yang mengambil kesempatan menjual dengan harga sekali ganda lebih mahal berbanding harga pasaran yang ditetapkan.


Gadis Hubungi Bomba Selepas Melihat ‘Anak’ Lipan

BELURAN: Akibat fobia melihat seekor lipan, sepasukan anggota Balai Bomba dan Penyelamat (BBP) Beluran terpaksa dikejarkan ke sebuah premis perniagaan, di pekan daerah ini bagi menangkap haiwan berkenaan, semalam.

Kejadian berpunca apabila seorang gadis berusia 20 tahun yang panik selepas menyedari kehadiran haiwan berkenaan, terus menghubungi bomba untuk mendapatkan bantuan.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah, berkata pihaknya menerima panggilan kecemasan berhubung kejadian berkenaan pada jam 2.22 petang.

Katanya, bertindak atas laporan itu, sepasukan lapan anggota bersama sebuah jentera dikerahkan ke lokasi kejadian untuk membantu.

“Setibanya di lokasi kejadian, lipan berkenaan didapati sudah mati akibat dihempap kotak yang dibaling sendiri oleh gadis terbabit.

“Bagaimanapun, gadis yang trauma itu masih duduk di atas meja kaunter sehingga terpaksa ditenangkan anggota bomba,” katanya ketika dihubungi, hari ini.

Menurutnya, pihak bomba sentiasa mengikut segala prosedur ditetapkan dan akan memberi maklum balas kepada setiap laporan yang diterima.

“Kes seperti ini juga adalah sebahagian kejadian yang tidak boleh dielakkan dan sudah menjadi lumrah tugasan bomba,” katanya.

Sementara itu, kejadian berkenaan yang dikongsikan di laman Facebook (FB) JBPM Beluran turut mendapat pelbagai reaksi termasuk ramai yang memuji tindakan pasukan bomba.

Seorang pembaca yang memberi komen berkata, gadis berkenaan adalah adiknya dan mendakwa dia ememangnya fobia dengan haiwan berkenaan.

“Bagi pihak pemanggil, saya minta maaf admin… saya kakaknya… masa tu dia sendiri di gerai… dia memang kalau nampak lipan macam nampak raksasa tu,” katanya dalam ruangan hantaran komen FB.

Komen itu kemudiannya mendapat respon daripada admin laman berkenaan yang berkata, JBPM komited dalam memberikan perkhidmatan terbaik untuk masyarakat tanpa mengira kes kecil atau besar.


Sah PATI

Kota Kinabalu : Penjenayah yang mati ditembak selepas menjadikan kanak-kanak perempuan berusia dua tahun sebagai tebusan di Taman Telipok Ria, Tuaran, Ahad lalu, disahkan pendatang asing tanpa izin (PATI).

Pesuruhjaya Polis Sabah, Datuk Omar Mammah berkata, ia berdasarkan pengesahan Jabatan Pendaftaran Negara (JPN) selepas terhadap cap cari suspek berusia 30-an terbabit yang tiada dalam rekod agensi itu.

“Berdasarkan laporan daripada JPN, penjenayah yang ditembak itu tidak mempunyai sebarang rekod di JPN. Suspek itu adalah warga asing,” katanya ketika dihubungi, hari ini.

Omar berkata, semakan polis juga mendapati suspek tidak memiliki sebarang rekod jenayah lampau.

“Motif sebenar kejadian tidak dapat dipastikan dan siasatan lanjut masih dijalankan mengikut Seksyen 307 Kanun Keseksaan kerana cubaan bunuh,” katanya.

Sementara itu Omar berkata, keadaan kanak-kanak perempuan itu semakin baik namun masih menerima rawatan di Hospital Wanita dan Kanak-Kanak Sabah di Likas.

“Kanak-kanak itu semakin pulih tetapi masih menerima rawatan di HWKK bagi memastikan keadaannya benar-benar sihat (sebelum dibenarkan pulang),” katanya.

Dalam kejadian Ahad lalu, suspek melarikan mangsa yang sedang bermain di tingkat empat pangsapuri berhampiran rumahnya lalu menjadikan kanak-kanak itu sebagai tebusan di rumah di tingkat sama.

Selepas beberapa jam berunding, suspek enggan menyerahkan mangsa dan beberapa kali mengacah-acah untuk mencampakkan kanak-kanak itu dari bahagian dapur rumah di tingkat empat berkenaan sebelum ditembak mati oleh anggota polis.

Mangsa yang cedera di leher kemudian dikejarkan ke hospital untuk rawatan. – Harian Metro


Ketua Wanita UMNO Sabah Letak Jawatan Ahli Lembaga Pengarah UMS

KOTA KINABALU: Seorang lagi pemimpin UMNO Sabah meletak jawatan dalam agensi berkaitan Kerajaan Persekutuan berikutan tindakan parti itu menarik sokongan kepada kerajaan Perikatan Nasional (PN) dan Perdana Menteri, Tan Sri Muhyiddin Yassin.

Ketua Wanita UMNO Sabah, Datuk Jainab Ahmad, mengumumkan peletakan jawatan sebagai Ahli Lembaga Pengarah Universiti Malaysia Sabah (UMS) berkuat kuasa serta-merta.

Dalam kenyataan media hari ini, Jainab berkata tindakannya itu bagi mengikut langkah Ketua Wanita UMNO, Datuk Seri Dr Noraini Ahmad yang meletak jawatan sebagai Menteri Pengajian Tinggi, minggu lalu.

Jainab berkata, beliau membuat keputusan itu selepas mengambil kira pelantikannya sebagai Ahli Lembaga Pengarah UMS dibuat Noraini ketika beliau dilantik sebagai Menteri Pengajian Tinggi pada tahun lalu.

“Terlebih dahulu saya ingin menyampaikan ucapan terima kasih kepada bekas Menteri Pengajian Tinggi, Datuk Seri Dr Noraini Ahmad kerana melantik saya menjadi Ahli Lembaga Pengarah UMS.

“Berikutan keputusan beliau meletak jawatan maka dengan ini saya juga membuat keputusan meletakkan jawatan sebagai Ahli Lembaga Pengarah UMS.

“Akhir kata, saya ingin menyampaikan ucapan terima kasih kepada Naib Canselor UMS dan seluruh pegawai serta kakitangan UMS kerana memberikan kerjasama yang sangat baik sepanjang perkhidmatan saya. Semoga negara kita akan sentiasa dilindungi oleh Allah SWT daripada virus COVID-19,” katanya.

Sebelum ini, Ahli Majlis Kerja Tertinggi UMNO, Datuk Seri Abdul Rahman Dahlan yang juga Ketua UMNO Tuaran turut mengumumkan peletakan jawatan sebagai Pengerusi Lembaga Pengarah UMS.

Bagaimanapun, Jainab berkata beliau menyokong pendirian UMNO Sabah menggunakan autonominya untuk kekal bersama Gabungan Rakyat Sabah (GRS) bagi menghormati keputusan rakyat negeri ini pada Pilihan Raya Negeri Ke-16 (PRN-16) yang memilih GRS memerintah di Sabah.

Selain Jainab dan Abdul Rahman, Ketua Pemuda UMNO Sabah, Abdul Aziz Julkarnain turut meletak jawatan sebagai pengarah sebuah syarikat berkaitan kerajaan (GLC), Boustead Plantation. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Semua Penerbangan Masuk dan Keluar Dari Wuhan Ke Sabah Dihentikan

KOTA KINABALU: Semua penerbangan dari Kota Kinabalu ke Wuhan, China telah dihentikan berikutan penyebaran wabak koronavirus yang melanda wilayah berkenaan, kata Menteri Pelancongan, Kebudayaan dan Alam Sekitar Sabah Datuk Christina Liew.

Beliau berkata setiap minggu sebanyak 14 penerbangan dijadualkan ke Wuhan, China dan penerbangan itu akan beroperasi semula apabila Wabak Koronavirus dapat diselesaikan.

“Hanya penerbangan ke Wuhan dihentikan dan penerbangan ke wilayah lain di China masih berjalan seperti biasa,” katanya kepada pemberita selepas menghadiri Majlis Rumah Terbuka Tahun Baharu Cina peringkat negeri Sabah, di sini hari ini.

Turut dilaporkan sebelum ini, Kerajaan China telah melarang rakyatnya dari wilayah Wuhan untuk keluar negara serta menghentikan penerbangan keluar.

Turut hadir Yang Dipertua Negeri Sabah Tun Juhar Mahiruddin bersama isteri Toh Puan Norlidah RM Jasni dan Ketua Menteri, Datuk Seri Mohd Shafie Apdal bersama isteri, Datin Seri Shuryani Shuaib.

Ditanya sama ada wabak berkenaan menjejaskan kehadiran pengunjung atau pelancong ke Sabah, Christina berkata tidak dinafikan bahawa wabak berkenaan menjejaskan kehadiran pelancong khususnya daripada China.

“Namun kita akan mengambil beberapa inisiatif lain seperti saya akan di negara lain seperti Eropah dan Australia untuk mempromosikan pelancongan yang ada di Sabah.

“Untuk tahun ini kita belum meletakkan sasaran kehadiran pelancong kerana kita telah menghadapi cabaran bermula awal tahun apabila adanya wabak koronavirus…dan saya akan mengadakan perbincangan dengan Lembaga Pelancongan Sabah mengenai perkara itu sebelum ia diumumkan,” katanya.

Beliau berkata kehadiran pelancong ke Sabah pada tahun lepas telah melebihi sasaran yang ditetapkan.

“Sasaran kita adalah empat juta pelancong ke Sabah. Namun kita berjaya menerima sebanyak 4.195 juta pelancong,” tambahnya.

Sementara itu, Mohd Shafie berkata kerajaan Sabah telah melaksanakan beberapa langkah pencegahan untuk mengelakkan penularan wabak koronavirus, khususnya pemeriksaan kesihatan kepada individu yang baru tiba di Lapangan Terbang Antarabangsa Kota Kinabalu (KKIA).

“Kita bukan sahaja membuat pemeriksaan kepada pelancong…kita juga buat pemeriksaan terhadap rakyat kita yang baru balik dari melancong. Kita tidak tahu dari mana mereka melancong, oleh itu mereka juga harus mendapatkan pemeriksaan,” katanya.

Diminta mengulas mengenai beberapa hotel di Sabah telah mengeluarkan larangan memakai penutup mulut kepada pekerjanya untuk menjaga hati pelancong, Mohd Shafie berkata pihaknya akan melihat perkara itu.

“Apa yang penting adalah menjaga di pintu masuk Sabah. Namun saya akan melihat isu ini dan saya yakin tidak semua hotel mengeluarkan arahan itu. Kita akan bekerjasama erat dengan kementerian kesihatan untuk membendung masalah ini,” katanya.


Kerajaan Sabah Tidak Berdiam Berkaitan Tuntutan Filipina

KOTA KINABALU: Kerajaan Sabah tidak pernah berdiam diri terhadap tuntutan Filipina ke atas negeri ini malah hingga ke Sepanyol untuk menentang tuntutan berkenaan.

Ketua Menteri, Datuk Seri Mohd Shafie Apdal, berkata kerajaan Sabah membantah tindakan itu menerusi undang-undang kerana Sabah bukan milik Filipina.

Katanya, kerajaan Sabah turut menghantar Peguam Besar Sabah (ketika itu Datuk Zaleha Rose Pandin) ke mahkamah di Sepanyol kerana mereka menuntut di sana.

“Kita  membantah dan kita tidak berdiam diri kerana Sabah bukan milik Filipina. Tapi soalannya…apa Anifah (Datuk Seri Anifah Aman) buat ketika dia Menteri Luar. Sepatutnya ketika menjadi Menteri Luar, dia bawa agenda ini dengan rakan sejawatnya di Filipina.

“Dia bagaimanapun hanya berdiam…mereka tidak buat apa-apa tetapi bukan main dia menyalahkan saya sedangkan saya bukan Menteri Luar. Dia yang ada hak membawa isu ini kepada rakan sejawatnya. Janganlah tuduh saya.

“Sabah bukan milik Filipina dan kita lawan hingga bawa ke mahkamah. Sebenarnya isu ini hanyalah proganda mereka sahaja, saya tahu itu tapi saya juga percaya orang Sabah bukan bodoh,” katanya kepada media di sini hari ini.

Beliau mengulas kenyataan Anifah yang mendakwa kenapa kerajaan Sabah berdiam diri dengan tuntutan Filipina baru-baru ini.

Mohd Shafie berkata , beliau sendiri menyatakan kepada duta Filipina yang bertemu dengannya tahun lalu di Sabah, bahawa Sabah bukan milik mereka kerana negeri ini sudah merdeka dan diiiktirat Pertubuhan Bangsa-Bangsa Bersatu.

“Kita tidak berdiam diri, kita lawan termasuk di Mahkamah…cuma mereka (Filipina) tidak jadikan ini (tuntutan) sebagai isu agenda politik mereka.

“Ini bukan keutamaan (membalas kenyataan Anifah) saya,  kerana sekarang saya berdepan dengan pilihan raya. Sebab itu bagi saya ini adalah propaganda mereka,” katanya.

Pada 27 Julai lalu, Setiausaha Hal Ehwal Luar Filipina, Teodoro Locsin Jr mendakwa Sabah bukan sebahagian daripada Malaysia pada ketika Sabah dalam keadaan ‘kalut’ dengan isu kehangatan pertukaran kerajaan negeri.

Kenyataan Locsin di laman Twitternya itu sebagai reaksi terhadap kedutaan Amerika Syarikat di Filipina sekali gus turut mengundang reaksi negatif daripada rakyat Malaysia.

Sebagai rekod, Sabah, Sarawak, Persekutuan Tanah Melayu dan Singapura membentuk Malaysia pada tahun 1963 di bawah perjanjian antarabangsa yang disebut Perjanjian Malaysia 1963.

Bagaimanapun kontroversi pemimpin Filipina menuntut Sabah tidak pernah berakhir dan Presiden Filipina, Rodrigo Duterte pada 2016 turut meluahkan niatnya meneruskan tuntutan ke atas Sabah.

Pada Februari 2019, Duta Filipina ke Malaysia, Charles Jose ketika kembali melawat Ketua Menteri ketika itu turut bertegas mengekalkan tuntutan Filipina terhadap Sabah.

Terdahulu, Mohd Shafie menerima kunjungan hormat daripada Pertubuhan Pekebun-Pekebun Kecil Sabah di Pusat Pentadbiran Negeri Sabah (PPNS) di sini.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kesepaduan Dalam WARISAN Plus Mampu Tarik Undi KDM

KOTA KINBALU: Kesedaran masyarakat Kadazan Dusun Murut (KDM) terhadap kesepaduan yang ditunjukkan oleh pemimpin Warisan Plus dilihat akan mampu menarik lebih banyak undi KDM.

Presiden Pertubuhan Kinabalu Progresif Bersatu (UPKO) Datuk Seri Panglima Wilfred Madius Tangau berkata, sokongan masyarakat KDM akan bertambah selepas kebenaran mengenai isu pendatang asing tanpa izin (PATI) di Sabah didedahkan.

Penglibatan Umno secara terancang pada 1991 seperti pengakuan Jabar Khan Napi dalam pendengaran awam.

Dalam pendengaran awam di bawah jawatankuasa pendengaran khas parlimen itu, Jabar mendakwa hampir 400,000 pendatang asing telah diberikan kerakyatan.

“Dalam tempoh 11 hari ini, kita akan memberi penerangan tentang isu ini dan dalam tempoh itu banyak orang KDM akan mendapat maklumat ini.

“Saya percaya orang KDM akan membuat keputusan dengan bijak.

“Bagaimanapun, saya tidak mahu angkuh dan bermegah diri biarlah rakyat yang menentukan,” katanya semasa Program Kemasukan ahli UPKO, di Kampung Kolam, di sini semalam.

Tambahnya, UPKO juga akan terus berjuang meningkatkan martabat suku kaum KDM termasuk dalam melahirkan tenaga pengajar bahasa KDM di peringkat universiti.

Kini, beliau akan membantu agar tenaga pengajar bahasa Bajau turut dilahirkan agar mereka dapat mengajar bahasa tersebut di sekolah-sekolah.

Dalam majlis tersebut, seramai 88 orang telah menghantar borang permohonan menyertai UPKO.- BorneoToday


(VIDEO) Rakaman Ragut Tular Bukan Di Kawasan Damai

KOTA KINABALU: Satu Klip video memaparkan kejadian ragut yang tular di media sosial dan aplikasi WhatsApp sejak petang tadi, tidak berlaku di daerah ini.

Ketua Polis Daerah Kota Kinabalu Asisten Komisioner Mohd Zaidi Abdullah yang dihubungi mengesahkan tiada sebarang kejadian ragut dilaporkan.

Katanya, pihak polis juga tidak menerima sebarang laporan berkenaan kes ragut di dalam premis perbankan atau mesin ATM dalam tempoh seminggu sehingga kini.

“Hasil siasatan pihak polis mendapati tiada premis mesin ATM yang sempit seperti itu di sekitar ibu negeri.

“Dalam tempoh seminggu ini, kita juga tidak menerima sebarang laporan yang mendakwa menjadi mangsa ragut terutama di premis perbankan atau ATM,” katanya.

Mohd Zaidi turut memberi jaminan bahawa pihak polis sentiasa melaksanakan penugasan terbaik bagi memastikan keamanan, keselamatan dan keharmonian di sekitar daerah ini sentiasa terpelihara.

Sementara itu, rakaman berdurasi 45 saat itu memaparkan seorang wanita menjadi mangsa ragut seorang lelaki yang memakai topi keledar dan bersenjatakan pisau.

Rakaman berkenaan yang tular didakwa berlaku di sebuah premis mesin juruwang automatik (ATM) yang didakwa berlaku di Damai. – AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


DUN Sabah Lulus Pindaan Enakmen Jenayah Syariah

KOTA KINABALU, 6 Ogos: Dewan Undangan Negeri (DUN) Sabah hari ini meluluskan rang undang-undang bagi meminda Enakmen Kesalahan Jenayah Syariah 1995 yang akan berkuat kuasa pada 9 Sept tahun ini.

Rang undang-undang pindaan dibentangkan Menteri Undang-Undang dan Hal Ehwal Anak Negeri Sabah Datuk Aidi Moktar itu telah menarik perhatian enam ahli DUN Sabah untuk membahaskannya sebelum diluluskan oleh Speaker DUN Datuk Syed Abbas Syed Ali selepas bacaan kali ketiga.

Aidi berkata Enakmen Kesalahan Jenayah Syariah (Pindaan) 2019 itu bagi mengadakan takrif agama Islam dan Ahli Sunnah Waljamaah selain menjadikan sebatan sebagai penalti bagi ajaran doktrin dan pelaksanaan upacara atau perbuatan berhubungan agama Islam yang bertentangan dengan hukum syarak serta fatwa dikuatkuasakan di negeri ini.

Pindaan enakmen itu juga bagi mengadakan peruntukan baharu mengenai larangan mengembangkan doktrin agama selain daripada doktrin agama Islam, katanya ketika membentangkan rang undang-undang pindaan berkenaan dalam persidangan DUN Sabah, di sini.

Aidi berkata berdasarkan perkembangan semasa, segelintir umat Islam saling bertelingkah dalam perkara dasar dan ranting agama sehingga menyebabkan perpaduan semakin longgar dan terancam, justeru, adalah perlu umat Islam disatukan di bawah satu aliran kefahaman aqidah, amalan fiqh, syariah dan tasawwuf yang muktabar.

“Islam adalah agama menyatukan umat dan mengetepikan pertelingkahan. Sebarang pemikiran, tindakan dan amalan menyebabkan perpecahan mesti dielakkan. Begitu juga dengan aliran ajaran sesat yang meresap dalam masyarakat Islam wajar dibenteras supaya umat Islam berada dalam kefahaman amalan benar,” katanya.

Aidi berkata kewujudan aliran ajaran sesat dan fahaman melampau menjadi satu daripada sebab pindaan berkenaan perlu dilaksanakan dalam kadar segera.

Beliau berkata setakat 2017, Majlis Fatwa Sabah telah mewartakan sebanyak 11 ajaran atau fahaman sesat termasuk tiga dimulakan dan diasaskan dari Sabah iaitu Ajaran Pertubuhan Rahmatan Lil ‘Alamin, Tariqah Hasaniah dan Ajaran Islam Jama’ah.

Katanya, tiga ajaran sesat turut tersenarai iaitu Millah Abraham @ Ibrahim, Hizbut Tahrir dan Syiah mempunyai fahaman melampau sehingga tahap sanggup melancarkan perang ke atas pemimpin dan kerajaan yang tidak sependapat atau tidak sejajar dengan ajaran mereka.

“Kewujudan ajaran sesat ini terutama berfahaman melampau bukan sahaja memberi kesan negatif atau ancaman keselamatan kepada penduduk beragama Islam tetapi juga kepada semua penduduk di Sabah tanpa mengira agama dan bangsa.

“Oleh itu, rang undang-undang pindaan ini bertujuan menyekat penularan ajaran sesat dan fahaman melampau untuk mengelakkan kekeliruan serta ancaman keselamatan dalam kalangan penduduk Sabah,” katanya.


Sabah Belum Sampai Tahap ‘Lockdown’, Kata Masidi

KOTA KINABALU: Menteri kerajaan tempatan dan perumahan Masidi Manjun berkata keadaan penularan wabak Covid-19 di Sabah belum sampai kepada tahap perlu melaksanakan perintah berkurung atau “lockdown”.

Katanya, kerajaan perlu berhati-hati dalam membuat sebarang keputusan kerana mengambil kira implikasi akan berlaku.

“Kita bukan sekadar mengurus Covid-19 kerana dalam mengurus Covid-19, kita juga mengambil kira ekonomi kita.

“Ketika ini ekonomi kita kurang bugar akibat pandemik dan keadaan ekonomi juga belum pulih daripada masalah yang timbul semasa perintah kawalan pergerakan (PKP) dilaksanakan,” katanya dalam sidang media hari ini.

Masidi berkata, Majlis Keselamatan Negara (MKN) akan memikirkan semua pilihan yang ada dengan mengambil kira perkembangan penularan wabak itu.

Katanya, walaupun “lockdown” antara pilihan difikir dan dipertimbangkan, namun kerajaan masih terbuka kepada pilihan yang boleh melandaikan penularan jangkitan kepada tahap yang boleh dikawal.

“Kerajaan kena mengambil kira keadaan di mana bukan semua rakyat bergaji dan berpendapatan tetap.

“Ada antara rakyat yang bergantung kepada pendapatan harian menerusi aktiviti perniagaan dan beberapa aktiviti ekonomi lain.

“Kita kena mengambil kira semua perkara dalam setiap keputusan, jangan mengabaikan mereka ini sehingga mengakibatkan mereka tidak dapat mencari rezeki untuk menampung keperluan keluarga,” katanya.

Sabah terus mencatatkan jangkitan Covid-19 tertinggi iaitu 643 kes selain 3 kematian dilaporkan hari ini.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


450,404 Sudah Mendaftar Sebagai Penerima Vaksin Di Sabah

KOTA KINABALU: Seramai 450,404 individu sudah mendaftar sebagai penerima vaksin Covid-19 di Sabah setakat semalam.

Jurucakap perkembangan harian Covid-19 Sabah, Datuk Masidi Manjun berkata, jumlah itu mewakili 15.4 peratus daripada populasi negeri ini.

Menurutnya, pendaftaran sebagai penerima vaksin paling banyak dilakukan menerusi aplikasi MySejahtera berbanding menerusi laman sesawang dan talian vaksinasi.

“Bilangan pendaftaran hari ini mencatatkan sebanyak 986 menjadikan jumlah kumulatif yang mendaftar setakat ini adalah seramai 450,404 orang.

“Seramai 404,861 mendaftar sebagai penerima vaksin menerusi aplikasi MySejahtera, 45,281 orang mendaftar menerusi laman sesawang dan 262 pula mendaftar melalui talian vaksinasi,” katanya dalam satu kenyataan media, semalam.

Selain itu, mengulas mengenai perkembangan Program Imunisasi Covid-19 Kebangsaan (PICK) fasa kedua di Sabah, Masidi menjelaskan seramai 192 orang sudah menerima suntikan vaksin harian dos pertama menjadikan jumlah kumulatif 9,216 orang setakat semalam.

Dalam pada itu, Masidi yang juga Menteri Kerajaan Tempatan dan Perumahan merangkap Menteri Kewangan II negeri berkata, jumlah kes harian Covid-19 semalam menurun sebanyak dua kes.

“Berdasarkan laporan Jabatan Kesihatan Negeri Sabah (JKNS), jumlah kes positif baharu Covid-19 semalam adalah sebanyak 88 kes, menjadikan jumlah kumulatif sebanyak 57,747 kes dan dua kes kematian direkodkan di Tawau.

“Jumlah pesakit Covid-19 discaj yang sembuh dan dibenarkan keluar hospital seramai 178 menjadikan jumlah

“Seramai 938 pesakit menerima rawatan iaitu 285 di hospital, 650 di Pusat Kuarantin dan Rawatan Berisiko Rendah (PKRC) Awam dan tiga lagi di Pusat Tahanan Sementara (PTS),” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


90 Sekolah Di Sabah Diisytihar Tidak Selamat

Kota Kinabalu: Sebanyak 90 dari 587 sekolah daif di negeri ini diisytihar tidak selamat oleh Jabatan Kerja Raya (JKR).

Menteri Pelajaran dan Inovasi Datuk Dr Yusof Yacob berkata, setakat ini peruntukan yang diterima akan disalurkan untuk membaiki 15 buah sekolah yang sangat kritikal.

Pihaknya turut berunding dengan Kementerian Kewangan dan Kementerian Pendidikan Malaysia (KPM) agar peruntukan segera disediakan untuk membaiki sekolah-sekolah berkenaan.

“Kita khuatir jika berlaku sebarang kejadian yang akan membahayakan guru dan murid di sekolah daif ini.

“Peruntukan yang diterima kita utamakan 15 sekolah yang sangat kritikal dan tiada masalah dari segi tapak serta kelulusan.

“Bagi 75 sekolah daif yang lain, kita cuba sedaya upaya untuk selesaikan dengan segera isu ini,” katanya.

Beliau berkata demikian kepada media selepas menghadiri Majlis Anugerah Cemerlang dan Sambutan Hari Guru, Hari Raya dan Hari Kaamatan Pejabat Pendidikan Daerah (PPD) Kota Kinabalu, di sini pada Khamis.

Yusof berkata, pihaknya turut meminta JKR membuat audit bagi sekolah-sekolah daif dan audit berkenaan sentiasa dalam proses.

Menurutnya, setiap bulan akan ada pertambahan jumlah bagi sekolah daif melibatkan beberapa kategori.

“Kita ada lebih 500 sekolah daif dan ia memerlukan peruntukan sekitar RM3 bilion.

“Kita berharap dalam tempoh terdekat dengan apa cara dapat menyelesaikan masalah ini kerana kita tidak boleh tunggu sehingga sekolah runtuh baru mahu mencari jalan penyelesaian,” katanya.

Selain itu, jelasnya, isu sekolah daif adalah isu lama dan beliau tidak mahu menyalahkan pengurusan terdahulu memandangkan ia tanggungjawab kerajaan sekarang.

Sehubungan itu, beliau berharap pegawai-pegawai di kementerian dan Jabatan Pendidikan Negeri faham mengenai perkara itu.

“Kita tidak berdiam diri dan ambil tindakan untuk selesaikan masalah. Kita minta rakyat juga faham perkara ini,” katanya. – Utusan Borneo


5,434 Kes Covid-19 Hari Ini, Terendah Sejak 28 Jun Lepas

PUTRAJAYA: Kes COVID-19 di Malaysia terus menunjukkan trend penurunan dengan 5,434 kes direkodkan dalam tempoh 24 jam yang lalu.

Menerusi ciapan di Twitter Ketua Pengarah Kesihatan, Tan Sri Dr Noor Hisham Abdullah memaklumkan kes terbaharu itu menjadikan jumlah keseluruhan kes di Malaysia kini berjumlah 2,396,121 kes.

Bahkan, kes terbaharu yang direkod pada Isnin itu merupakan yang terendah sejak 28 Jun lepas.

Sehingga 18 Oktober 2021: Jumlah kes COVID-19 yang dilaporkan adalah 5434 kes (2.396,121 kes)Maklumat terperinci akan dimuatnaik ke laman COVIDNOW: https://t.co/aIQttvCbIPData setiap hari bagi laman COVIDNOW adalah dikemaskini sekaligus selepas tengah malam.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 1,482 Kes Baharu, 7 Kematian

KUALA LUMPUR: Sebanyak 1,482 kes positif baharu Covid-19 dilaporkan hari ini, menjadikan jumlah keseluruhan 345,500 kes.

Ketua Pengarah Kesihatan, Tan Sri Dr Noor Hisham Abdullah berkata, dua daripada kes positif baharu itu membabitkan kes import manakala selebihnya jangkitan di dalam negara.

Beliau berkata, sebanyak 1,070 kes pulih dilaporkan hari ini, menjadikan jumlah kes pulih sebanyak 329,624 kes.

“Tiga negeri dengan kes tertinggi ialah Selangor mencatatkan 661 kes, Pulau Pinang (200) dan Sarawak dengan 176 kes.

“Terdapat tujuh kes kematian direkodkan menjadikan jumlah kes kematian sebanyak 1,267.

“Selain itu, 164 kes dirawat di Unit Rawatan Rapi (ICU) dengan 81 kes menggunakan bantuan alat pernafasan,” katanya menerusi kenyataan media, hari ini.


Sandakan dilanda banjir kilat

SANDAKAN : HUJAN lebat sejak awal pagi tadi menyebabkan beberapa kawasan di Sandakan dilanda banjir kilat.

Di Kampung Memanjang, air dari Sungai Memanjang dilaporkan naik jam 4.55 pagi menyebabkan pasukan penyelamat termasuk Jabatan Bomba dan Penyelamat Malaysia (JBPM) dihantar ke lokasi untuk melakukan pemantauan.

Di Kampung Garinono dan Kampung Pertanian Batu 25, pula, air dilaporkan naik kira-kira 7 pagi dengan kedalaman air antara 0.6 hingga 0.9 meter.

Pegawai Pertahanan Awam Daerah Sandakan, Ahmad Roslan Mohd Kamel berkata, pasukan pemantau dihantar ke lokasi yang terjejas bagi memantau keadaan dan penduduk di Kampung Memanjang sudah mula mengangkat barangan ke tempat selamat.

“Pasukan penyelamat Angkatan Pertahanan Awam Malaysia (APM) juga dalam usaha mengeluarkan penduduk yang terperangkap di Kampung Garinono.

“Kita menjangkakan keadaan banjir kilat akan beransur pulih jika hujan tidak berterusan,” katanya hari ini.

Setakat jam 10 pagi tadi tiada penduduk dipindahkan.

Difahamkan, banjir kilat turut melanda di beberapa lokasi, selain berlaku tanah runtuh. – Harian Metro


(VIDEO) ‘I Love Garuda’ – Maria Ozawa Kini Jadi Penyokong Tegar Timnas Indonesia

Bekas pelakon filem dewasa, Maria Ozawa, kini kembali trending di media sosial terutamanya di Indonesia apabila Maria dilaporkan memberi sokongan kepada Garuda.

Model berusia 33 tahun itu dilihat menghadiri perlawanan bola sepak di antara Indonesia dan Thailand sempena Sukan SEA yang diadakan di Filipina.

Dua negara berkenaan tidak mempunyai kaitan dengan Maria, tetapi Maria datang ke stadium itu memakai jersi pasukan Garuda, malah memuat naik gambar dirinya mencium bendera Indonesia sebagai tanda penyokong setia pasukan itu.

Menurut sebuah portal berita Indonesia, Maria kini menyatakan sokongannya terhadap Garuda dan ketika perlawanan tempoh hari, Maria meramalkan Indonesia akan menang 2-0 dan ternyata ramalannya itu benar.

Model popular itu sebelum ini pernah membintangi filem di Indonesia dan sokongannya terhadap Garuda baru-baru ini menggembirakan supporter Indonesia.

Malah ada yang mengatakan Maria Ozawa adalah maskot tidak rasmi bagi Garuda.

Siapa Yang Pengen Satu Tribun Bareng Ayuk ini 🤭😂Ternyata Dibalik Timnas Indonesia Menang Melawan Thailand di Sea Games Sore Tadi Ada Ayuk Miyabi (Maria ozawa) yang setia dukung Timnas Indonesia di ajang SEA Games 2019 👍🔥 #timnasindonesia #seagames2019 #mariaozawa #miyabi #philippines

A post shared by  INFO Ogan Komering Ulu (OKU) (@baturajaupdate) on Nov 26, 2019 at 4:50am PST


PKP: 25 Individu Dikompaun Di Sandakan

SANDAKAN: Pasukan Pemantau Pematuhan SOP Perintah Kawalan Pergerakan ( PKP ) IPD Sandakan, mendapati masih terdapat individu yang tidak mematuhi SOP sedang berkuatkuasa.Dalam tempoh 24 jam operasi yang dijalankan kelmarin, seramai 25 individu dalam lingkungan umur 17 hingga 25 tahun dikesan melakukan pelbagai perlanggaran SOP PKP.

Lokasi tumpuan operasi dijalankan ialah di Pasar Umum Pusat Bandar, Pasar Karamunting, Bandar Sibuga dan Bandar Indah Jaya.

Antara kesalahan yang dikesan, ialah menaiki kenderaan melebihi dua orang, tiada penjarakan sosial, tidak menyediakan QR Code My Sejahtera di Premis dan tidak memakai pelitup muka dengan betul di tempat awam.

Kesemua individu ditahan dibawah Peraturan 16(1) Peraturan Peraturan Pencegahan & Pengawalan Penyakit Berjangkit 2021.

Mereka dikenakan kompaun sebanyak RM 1000 yang perlu dijelaskan dalam tempoh 14 hari.

Kepada warga daerah ini, dinasihatkan agar sentiasa mematuhi SOP yang berkuatkuasa, kerana tindakan tegas menanti anda bagi yang ingkar. – IPD Sandakan

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Sabah kesan, buru pemandu bas ekspres ambil dadah

KOTA KINABALU: Pemandu bas ekspres di negeri ini diingatkan agar tidak terbabit dalam penyalahgunaan dadah kerana perbuatan itu bukan hanya membahayakan nyawa mereka, malah boleh mengancam keselamatan penumpang.

Pesuruhjaya Polis Sabah, Datuk Omar Mammah, berkata pengambilan bahan terlarang dikenalpasti antara faktor penyumbang berlakunya kemalangan di negeri ini, terutama ketika musim perayaan, dengan ada di antaranya turut membabitkan kematian.

“Justeru, Op Selamat 15 turut menempatkan pegawai dan anggota dari Jabatan Siasatan Jenayah Narkotik untuk menjalankan pemeriksaan secara rawak ke atas pemandu bas ekspres bagi memburu mereka yang terbabit penyalahgunaan dadah.

“Bagaimanapun, sejak operasi khas ini dilancarkan pada 29 Mei lalu, kita belum mengesan mana-mana pemandu bas ekspres yang positif dadah. Kita akan teruskan operasi ini bagi memastikan semua pemandu mematuhi peraturan undang-undang,” katanya.

Beliau berkata demikian ketika ditemui dalam Op Bersepadu Kenderaan Perkhidmatan Awam di Putera Jaya Telipok, di sini semalam.

Hadir sama Ketua Jabatan Siasatan dan Penguatkuasaan Trafik Sabah, Superintendan Mohd Zamzuri Mohd Isa dan Ketua Bahagian Siasatan Dan Penguatkuasaan Trafik Kota Kinabalu, Deputi Superintendan Yusoff Zaki Yaacob.

Menurutnya, sehingga semalam, Op Selamat 15 mencatatkan 496 keping saman dikeluarkan di seluruh negeri membabitkan pelbagai kesalahan lalulintas.

“Kesalahan yang paling tinggi iaitu memandu tanpa lesen sebanyak 91 saman, diikuti cukai jalan (89 saman) dan kesalahan lampu brek (59 saman). Dalam operasi malam tadi, sebanyak 74 kenderaan diperiksa, dengan 18 daripadanya adalah bas,” katanya.

“Bagaimanapun, ujian saringan air kencing ke atas semua pemandu didapati negatif, manakala tiga penumpang didapati positif dadah,” katanya.

Beliau berkata, dalam operasi itu juga, seramai 65 penumpang diperiksa dan tujuh individu tidak mempunyai dokumen pengenalan diri yang sah.

“Turut ditahan seorang lelaki berusia 24 tahun kerana cuba memberi rasuah sebanyak RM300 kepada pegawai polis sebagai dorongan tidak mengambil tindakan ke atas kenalannya dan kes disiasat mengikut Seksyen 17(b) Akta Suruhanjaya Pencegahan Rasuah Malaysia (SPRM) 2009.

“Ingin diberikan peringatan sekali lagi kepada pemandu supaya sentiasa mematuhi peraturan lalu lintas dan tidak sekali terbabit dalam penyalahgunaan dadah,” katanya. – Berita Harian


7 Maut, 13 Hilang, Dua Bot Terbalik Di Filipina

MANILA: Sekurang-kurangnya tujuh maut dan 13 dilaporkan masih hilang selepas dua bot terbalik semasa angin kencang dan laut bergelora di Filipina, hari ini.

Jurucakap pengawal pantai, Armand Balilo memberitahu wartawan bahawa seramai 31 penumpang dan kru kapal berjaya diselamatkan.

Balilo berkata, kedua-dua bot itu berlepas dari bandar pelabuhan IIoilo dan pulau Guimaras dan insiden berlaku hampir masa yang sama.

“Angin dan ombak tiba-tiba menjadi kuat,” tambahnya.

Musim monsun di barat daya menyebabkan laut bergelora di bahagian barat Filipina sepanjang minggu lalu.

Balilo berkata, mangsa yang mati termasuk enam wanita dan identiti mereka tidak diketahui.

Sementara itu, Palang Merah Filipina menyiarkan gambar dua kapal malang itu dalam media sosial yang menunjukkan sebuah daripadanya kapal terbalik ke bawah dan satu lagi hampir tenggelam.-AFP


17 Kampung Terjejas, 32 Mangsa Banjir Dipindahkan Di Sipitang

SIPITANG : Sebanyak 17 kampung terjejas dan 35 orang daripada 11 keluarga dipindahkan setakat tengah hari ini dalam kejadian banjir di Sipitang.

Jawatankuasa Pengurusan Bencana Negeri Sabah dalam kenyataan hari ini memberitahu kampung terlibat termasuk Kampung Menengah Ulu Sipitang, Kampung Skim Sindumin, Kampung Pantai, Kampung Tanjung Nipis, Kampung Kawang, Kampung Banting, Kampung Bangsal.

Kampung Jalan Masjid SIndumin, Kampung Kawang Baru, Kampung Luagan, Kampung Luagan Pantai, Kampung Masjid Pantai, Kampung Pantai Lama, Kampung Skim Baru Sindumin, Kampung Siputul,  Kampung Mendulong, dan Kampung Kaban.

Menurut kenyataan itu, 35 mangsa dipindahkan bermula tengah malam tadi ke Pusat Pemindahan Sementara Dewan Mini Mesapol yang dibuka sejak lewat petang semalam.

“Hujan lebat berterusan sejak Jumaat lepas menyebabkan paras air Sungai Mengalong dan Sungai Lukutan naik dengan mendadak, limpahan air berlebihan menyebabkan kampung berdekatan dinaiki air…pemantauan pada masa ini kampung terlibat masih digenangi air,” kata kenyataan itu.

Menurutnya, sebanyak enam jalan terjejas yang hanya boleh dilalui kenderaan berat atau pacuan empat roda iaitu Jalan Kampung Menengah, Jalan Kampung Tanjung Nipis, Jalan Kampung Bangsa, Jalan Luagan Sindumin, Jalan Skim Sindumin dan Jalan Masjid Kampung Pantai.

Cuaca di Sipitang pada masa ini cerah, namun hujan di beberapa kawasan di Sabah antaranya sekitar pantai timur di Sandakan dan Tawau.

Sipitang adalah sebuah daerah di pedalaman negeri ini, sekitar 144 kilometer ke arah selatan dari Kota Kinabalu dan sebuah daerah Sabah yang bersempadan dengan Sarawak. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Gagal Patuhi SOP, 25 Pelajar Kolej Matrikulasi Labuan Tidak Dibenar Pulang

LABUAN: Seramai 25 pelajar Kolej Matrikulasi Labuan yang terkandas di kampus ekoran Perintah Kawalan Pergerakan (PKP) tidak dibenarkan keluar dari pulau bebas cukai itu untuk pulang ke kampung halaman mereka kerana gagal mematuhi prosedur operasi standard (SOP) pergerakan pelajar yang ditetapkan Kementerian Pengajian Tinggi.

Pelajar itu kebanyakannya perempuan yang berasal dari Limbang, Sarawak dilihat turun dari bas kolej di Terminal Feri Antarabangsa Labuan di pusat bandar pada kira-kira 7 pagi ini, sebelum polis di terminal meminta mereka kembali semula ke kampus.

Pengerusi Jawatankuasa Pengurusan Bencana Alam Labuan, Dr Fary Akmal Osman berkata, pelajar berkenaan gagal mengemukakan bukti atau surat pelepasan daripada Balai Polis Labuan dan perjalanan pulang mereka melalui bot telah diuruskan secara peribadi.

Katanya, mereka sepatutnya menunggu SOP dan mereka mesti terlebih dahulu menjalani pemeriksaan kesihatan secara menyeluruh termasuk ujian swab sebelum dibenarkan pulang.

“Labuan masih diklasifikasikan sebagai zon kuning Covid-19 dan kami masih menunggu SOP daripada kerajaan pusat.

“Kami masih tidak pasti sama ada kami boleh atau tidak boleh membenarkan pelajar yang berada di zon kuning untuk pulang ke kampung mereka yang mungkin berada di zon merah, kuning atau hijau,” katanya ketika dihubungi Bernama.

Dr Fary Akmal berkata, jawatankuasa itu sedang dalam proses mendapatkan kelulusan daripada kerajaan negeri Sabah dan Sarawak untuk urusan kepulangan pelajar yang masih terkandas di kampus masing-masing.

Selain Kolej Matrikulasi Labuan, pulau berkenaan juga menempatkan Kampus Antarabangsa Labuan Universiti Malaysia Sabah. Dianggarkan ribuan pelajar masih berada di asrama masing-masing.

Pergerakan pulang pelajar institusi pengajian tinggi yang terkandas berikutan penguatkuasaan PKP telah bermula semalam membabitkan universiti di zon tengah.

Menteri Kanan (Keselamatan), Datuk Seri Ismail Sabri Yaakob pada Ahad dilapor berkata, mereka termasuk pelajar di Universiti Kebangsaan Malaysia dan beberapa universiti lain.

“Namun jika kampung mereka berada di zon merah Covid-19 atau di bawah Perintah Kawalan Pergerakan Diperketatkan mereka tidak akan dibenarkan pulang.

“Sekiranya mereka mempunyai saudara-mara yang tinggal di kawasan zon hijau Covid-19, mereka akan dibenarkan pergi ke sana dan tinggal bersama saudara-mara sehingga kampung halaman mereka diisytihar bebas wabak itu,” katanya. – Bernama


Siasatan Kes Rogol: 7 Pelajar Dibebaskan Dengan Jaminan Polis Esok

TAWAU: Tujuh pelajar lelaki yang direman bagi membantu siasatan kes rogol, akan dibebaskan dengan jaminan polis, esok, bagi membolehkan mereka menduduki peperiksaan Sijil Pelajaran Malaysia (SPM).

Ketua Polis Daerah Tawau, Asisten Komisioner Peter Umbuas, berkata pihaknya sudah menyelesaikan siasatan kes itu dan tidak berhasrat melanjutkan tempoh tahanan reman tujuh pelajar berusia 17 tahun terbabit yang akan tamat esok.

“Polis juga mengambil kira kesemua mereka ini akan terbabit peperiksaan SPM tahun ini. Kita akan membebaskan mereka dengan jaminan polis dulu.

“Mangsa juga sudah menjalani rawatan pemeriksaan di hospital,” katanya ketika ditemui pemberita pada Program Fun Ride dan Fun Run Polis Diraja Malaysia (PDRM) Tawau, di sini, hari ini.

Beliau berkata, pihaknya akan menyiapkan kertas siasatan dan jika ada bukti kukuh, suspek akan dituduh di mahkamah pada satu tarikh ditetapkan selepas peperiksaan SPM tamat.

Media sebelum ini melaporkan tujuh pelajar lelaki Tingkatan Lima direman selama tiga hari bermula semalam bagi membantu siasatan kes rogol seorang pelajar perempuan berusia 14 tahun di sebuah sekolah menengah, di sini.

Kejadian itu dipercayai berlaku di sebuah bilik sekolah berkenaan.

Sementara itu, Peter berkata, program hari ini adalah platform sesuai untuk mengeratkan hubungan antara polis dengan komuniti setempat dalam usaha mencegah jenayah.

Justeru, beliau berkata, masyarakat harus bertindak sebagai mata dan telinga kepada polis bagi mencegah jenayah di kawasan penempatan masing-masing.

“Selain menghubungi balai polis terdekat, orang awam juga boleh menggunakan aplikasi ‘Volunteer Smartphone Patrol’ (VSP) untuk menyalurkan maklumat jenayah menerusi kaedah digital,” katanya.

Seramai 600 peserta mengambil bahagian dalam acara Fun Ride dan Fun Run PDRM Tawau.


ESSCOM Rampas 12,200 Bungkus Rokok Seludup

TAWAU: Kawasan Keselamatan Khas Pantai Timur Sabah (ESSCOM) berjaya mematahkan cubaan menyeludup masuk 12,200 bungkus rokok tanpa cukai dianggarkan bernilai RM152,288 di kawasan Blok 5, Kampung Titingan, dekat sini, malam tadi.

Ia susulan maklumat menerusi radar yang berjaya mengesan pergerakan sebuah bot laju dari arah Pulau Sebatik menghala ke kawasan perairan Kampung Titingan, kira-kira jam 9.35 malam.

Komander ESSCOM, Datuk Ahmad Fuad Othman, berkata sebaik tiba di lokasi, pasukan keselamatan kemudiannya terserempak dengan empat lelaki dalam keadaan mencurigakan sedang leka memindahkan beberapa kotak yang disyaki rokok seludup dari sebuah bot ke kawasan lapang.

Bagaimanapun, semua mereka melarikan diri sebaik menyedari kehadiran anggota keselamatan dan berjaya meloloskan diri.

“Pemeriksaan lanjut kemudiannya menemukan sejumlah kotak besar yang mengandungi rokok seludup pelbagai jenama yang dipercayai tanpa kelulusan dan cukai Kastam.

“Antara jenis rokok seludup yang dirampas termasuklah rokok Surya 800 bungkus, Nice Bold (1,800); LA Bold (1,000); LA Menthol Light (5,600); dan Premium International Gold (3,000),” katanya dalam satu kenyataan di sini, hari ini.

Jelas Ahmad Fuad lagi, rampasan berkenaan adalah kejayaan terbesar yang pernah dicatatkan menerusi Ops Cegah Pati (OCP) Laut dan Daratan oleh ESSCOM sejak mula diaktifkan pada awal April lalu.

Katanya, semua barang rampasan di bawa ke Ibu Pejabat Polis Daerah (IPD) Tawau untuk tindakan lanjut dan kes disiasat mengikut Akta Kastam 1967. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid 19: Lebih Banyak Kes Dijangka Dikesan Di Sabah

KOTA KINABALU: Jabatan Kesihatan Negeri Sabah (JKNS) menjangkakan lebih banyak kes Covid-19 akan dikesan di negeri ini.

Pengarah Kesihatan Negeri Sabah, Datuk Dr Christina Rundi berkata, satu kes positif Covid-19 dilaporkan di Tawau baru-baru ini dan susulan itu, pihak JKNS melaksanakan penyiasatan dan pengesanan kontek secara aktif dan pasif.

“Justeru ada kemungkinan lebih banyak kes akan dikesan.

“Sehubungan itu, JKNS memohon agar orang ramai tidak panik dan memberikan kerjasama kepada pejabat kesihatan di seluruh daerah dalam usaha menangani wabak ini,” katanya dalam kenyataan hari ini.

Sementara itu, JKNS turut menasihatkan kepada orang awam agar merujuk perkembangan Covid-19 di Sabah menerusi laman sesawang rasmi Kementerian Kesihatan Malaysia.

“Orang awam juga diingatkan tidak menyebarkan berita atau maklumat yang tidak sahih berkaitan wabak Covid-19 ini. Maklumat terkini mengenai perkembangan semasa kejadian wabak boleh didapati daripada laman sesawang KKM,” katanya.

Pihaknya turut menasihatkan orang awam untuk mengikuti beberapa saranan bagi mencegah penularan wabak seperti mengamalkan tahap kebersihan tinggi dan tidak mengadakan sesi perjumpaan atau majlis membabitkan orang ramai.

“Orang ramai perlu elakkan diri daripada berjabat tangan dan mengunjungi tempat awam bagi mengurangkan penularan penyakit disebabkan oleh titisan sekresi pernafasan (respiratory droplet) dalam kalangan komuniti.

“Orang ramai juga dinasihatkan segera mendapatkan rawatan perubatan sekiranya mengalami gejala jangkitan saluran pernafasan seperti demam, batuk mahupun kesukaran untuk bernafas,” katanya.


Wanita Tidak Pulang Selepas Tiga Hari Masuk Hutan

TAMBUNAN: Seorang wanita warga emas dikhuatiri hilang di hutan Kampung Tikolod, di sini, selepas tidak pulang ke rumahnya sejak tiga hari lalu.

Wanita dikenali Bibia Angkangon, 63, dikatakan masuk ke hutan untuk mencari sayur-sayuran pada 11 pagi Khamis lalu.

Mangsa disedari tidak pulang ke rumah dua hari selepas itu sebelum ahli keluarga bomba untuk mendapatkan bantuan.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan pada 8.20 malam tadi.

Katanya, sepasukan lima anggota dan pegawai bersama jentera dikerahkan bergegas ke lokasi kejadian bersama Unit Anjing Pengesan K9.

“Operasi pencarian dijalankan bermula 8 pagi hari ini di kawasan hutan dan pesisir sungai berhampiran.

“Setakat tengah hari ini, operasi pencarian masih berjalan dan sebarang perkembangan akan dimaklumkan dari semasa ke semasa,” katanya dalam kenyataan, hari ini. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kanak-Kanak Lelaki Tiga Tahun Hilang Di Beaufort Ditemukan Lemas

KOTA KINABALU, 10 Julai (Bernama) — Kanak-kanak lelaki berusia tiga tahun yang dilaporkan hilang di Kampung Kuridak Gadong, Beaufort semalam ditemukan meninggal dunia dipercayai lemas dalam parit di kawasan kampung itu pagi tadi.

Ketua Polis Daerah Beaufort DSP Yusoff Zaki berkata mayat Muhammad Qays Izhar Abd Halim  ditemukan penduduk kampung dan pasukan operasi mencari dan menyelamat pada 10.30 pagi, kira-kira 70 meter dari tempat mangsa dilaporkan hilang.

“Kita menerima laporan kehilangan kanak-kanak berkenaan pukul 10.30 pagi semalam dan sejurus selepas itu operasi mencari dan menyelamat membabitkan polis, bomba dan penduduk kampung dilaksanakan,” katanya dalam kenyataan di sini hari ini.

Yusoff berkata mayat kanak-kanak itu telah dihantar ke unit forensik Hospital Beaufort untuk tindakan lanjut.

Sementara itu, beliau berkata usaha masih dilakukan untuk mencari seorang kanak-kanak perempuan berusia 18 bulan yang dilaporkan hilang di Kampung Batu 66, Beaufort semalam.

“Mangsa dikhuatiri jatuh di sungai atau hilang di hutan selepas keluar dari rumah. Usaha pencarian sedang giat dijalankan oleh pasukan polis dan bomba dengan bantuan khidmat Unit Anjing Pengesan (K9),” katanya. – BERNAMA


‘Sebelum Ini Hilang Kerja, Kini Hilang Semuanya’

KOTA KINABALU: “Kami sedih, sebelum ini kami terpaksa mengharapkan bantuan makanan kerana tidak dapat bekerja disebabkan Perintah Kawalan Pergerakan (PKP).

“Tapi hari ini, kami hilang segala-galanya, bukan saja tempat tinggal tetapi juga harta benda termasuk, pakaian langsung tidak dapat diselamatkan,” kata Sani Sedong, 24.

Dia dan keluarganya terselamat dalam kebakaran 15 rumah di Kampung Tanjung Aru Baru di sini, kira-kira 4 pagi, hari ini.

Menurut Sani, dia sedar berlaku kebakaran itu apabila mendengar bunyi letupan kuat dari luar rumah, sebelum melihat rumah jirannya sudah terbakar.

“Saya terus menjerit dan kejutkan ibu, bapa dan adik-adik dan sepupu yang berada di dalam rumah untuk bangun menyelamatkan diri masing-masing,” katanya yang memberitahu dia sedang bermain permainan video sambil menggunakan fon kepala ketika kebakaran itu.

Sementara itu, seorang lagi mangsa, Juldin Jun, 18, berkata, mereka sekeluarga terjaga daripada tidur selepas mendengar bunyi letupan dan jeritan di luar rumah.

“Api sudah merebak hampir ke rumah saya ketika itu, dan lebih menakutkan apabila dua kereta yang berada beberapa meter dari rumah juga meletup dan terbakar.

“Kami hanya fikir untuk menyelamatkan diri sahaja. Walaupun sedih, tetapi saya bersyukur kerana semuanya selamat,” katanya. – HMetro


Covid-19: Tiada Kes Baharu Di Sabah, Satu Pulih Hari Ini

KOTA KINABALU: Tiada kes positif Covid-19 baharu dicatatkan di Sabah hari ini dengan jumlah keseluruhan kes yang pernah direkodkan kekal sebanyak 351 kes.

Statistik terbaharu yang dimuat naik Menteri Kesihatan dan Kesejahteraan Rakyat Sabah, Datuk Frankie Poon Ming Fung dalam Facebook beliau hari ini turut menyaksikan seorang lagi pesakit telah sembuh dan discaj.

Ini menjadikan jumlah keseluruhan kes sembuh di Sabah ialah sebanyak 337 dan ini bermakna jumlah kes aktif juga menurun menjadi sembilan kes berbanding 10, semalam.

Sementara itu, jumlah daerah yang masih mempunyai kes aktif dan dikategorikan sebagai zon kuning juga kekal enam iaitu Tawau, Kota Kinabalu dan Beaufort yang masing-masing mencatat dua kes manakala Tuaran, Penampang dan Putatan masing-masing catat satu kes.

Dalam pada itu, tiada kematian dicatatkan di Sabah, hari ini, dengan jumlah korban akibat Covid-19 di negeri ini kekal lima kes iaitu tiga kes berlaku di Kota Kinabalu manakala Tawau dan Tambunan masing-masing satu kes.

Sabah juga kini menjadi negeri ketujuh tertinggi mencatatkan Covid-19 di belakang Kuala Lumpur yang mencatat sebanyak 2,389, Selangor (1,953), Negeri Sembilan (910), Johor (676), Sarawak (555) dan Pahang (363).- Berita Sabah

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Buaya ‘Sesat’ Ditangkap Di Terminal POIC Lahad Datu

APM TANGKAP ANAK BUAYA DI TERMINAL KONTENA POIC 3 DI LAHAD DATU

LAHAD DATU: 26 JUN 2019 – Seekor anak buaya seberat 15 Kilogram sepanjang 4 kaki dengan lilitan Badan 1 kaki berjaya ditangkap Angkatan Pertahanan Awam Malaysia (APM) Lahad Datu di POIC 3 Terminal Kontena Jalan Tengah Nipah, pagi tadi.

Ketua Operasinya, SJN (PA) Abdul Malik Apsain yang dihubungi RTM berkata, Sebaik menerima panggilan kecemasan kira-kira pukul 10.49 pagi, sepasukan 4 anggota yang diketuainya bergegas ke lokasi kejadian.

Beliau berkata, Sebaik tiba, APM kemudian memulakan operasi menangkap reptilia berkenaan menggunakan penjerut dan tali.

Katanya, anak buaya terbabit dipercayai tersesat sehingga berada di longkang terbabit.

Difahamkan, buaya berkenaan telah diserahkan kepada Jabatan hidupan Liar Daerah untuk tindakan lanjut.

Dalam pada itu, SJN (PA) Abdul Malik menasihati orang awam agar tidak mengambil tindakan Sendiri sekiranya berhadapan dengan sebarang kes melibatkan hidupan liar bagi mengelakkan sebarang kejadian yang tidak di ingini.

Jelasnya, orang awam yang mempunyai sebarang kecemasan sebaliknya boleh menghubungi talian 999 atau Pejabat Daerah Pertahanan Awam (PDPA) Lahad Datu di talian 089 880991.


TDM adakan latihan secara serentak di Sabah, Sarawak dan Semenanjung Mac ini

KOTA BELUD, 24 Jan – Tentera Darat Malaysia (TDM) akan mengadakan dua latihan secara serentak di Semenanjung, Sarawak dan Sabah pada Mac depan bagi menguji kesiapsiagaan pasukan berkenaan menghadapi sebarang ancaman terhadap pertahanan negara.

Panglima TDM Jeneral Datuk Seri Ahmad Hasbullah Mohd Nawawi berkata latihan berkenaan yang diadakan sempena sambutan Hari Tentara Darat bertujuan menilai keupayaa anggota dan aset yang dimiliki TDM pada masa kini.

“Latihan adalah sangat penting untuk kita meningkatkan keupayaan kerana melalui latihan berkenaan kita akan dapat mengetahui apa kelemahan dan kekurangan yang ada dalam pasukan kita, sebelum memperbaikinya,” katanya kepada pemberita selepas membuat lawatan ke Markas Angkatan Petugas (AT) 450 Kem Paradise, dekat sini hari ini.

Ahmad Hasbullah berkata setakat ini beliau berpuas hati dengan keupayaan pasukannya, namun masih ada perkara yang perlu dipertingkatkan demi kelangsungan tugasan dan tanggungjawab TDM.

“Dalam proses melaksanakan tanggungjawab, kita memerlukan peralatan dan kelengkapan yang boleh membantu kejayaan perlaksanaan tugasan kita.

“Aset utama TDM adalah anggotanya oleh itu kita juga perlu mengambil berat aspek kesejahteraan para anggota agar mereka lebih bersemangat dalam menjalankan tugas,” katanya.

Katanya sekiranya kesejahteraan anggota tidak terjaga ia boleh menjejaskan kemantapan sistem pertahanan negara.

“Oleh itu saya akan cuba membantu sebaik mungkin termasuk menyuarakan segala kekurangan kepada pihak atasan,” katanya.

Sementara itu, mengulas mengenai lawatan ulungnya ke markas berkenaan beliau berkata ia bertujuan untuk melihat rancangan hadapan bagi penambahbaikan untuk keselesahan anggota dan keluarga yang bertugas di kem berkenaan.


Bunuh rakan, pam dalam tandas

MUMBAI: Seorang lelaki ditahan kerana disyaki membunuh rakannya sebelum mengerat mayatnya dan mengepamnya dalam tandas selepas satu pertengkaran.

Perbuatan suspek berusia 40 tahun itu terbongkar selepas penduduk di pangsapuri Bachraj Bachraj Paradise Society menemui cebisan daging dalam saluran kumbahan mereka.

“Ketika memeriksa sisa daging berkenaan, kami menemui dua jari seterusnya mengesahkan ia daripada manusia,” kata pegawai polis Jayant Bajbale.

Sementara itu, India Today melaporkan mayat itu dikerat 200 sebelum dipam dalam tandas dalam tempoh empat hari. Sisa mayat yang lebih besar serta tulang dicampakkan dari kereta api dalam perjalanan pulang ke rumahnya.

Menurut NDTV, mangsa berusia 58 tahun rakan suspek dan meminjam wang daripadanya untuk berkahwin.

Pertengkaran tercetus pada 16 Disember lalu selepas suspek yang datang ke rumah sewa mangsa bergurau mengenai jarak usia antara rakannya itu dengan bakal isteri, malah berkata wanita itu mungkin akan mengadakan hubungan sulit satu hari nanti.

Mangsa terbunuh selepas ditolak suspek ke dinding. – Agensi


Stok Kertas Habis, Pengeluaran Sijil Kelahiran Di Sabah Tertangguh

KOTA KINABALU: Pengeluaran sijil kelahiran di Sabah tertangguh disebabkan kertas yang digunakan untuk mencetak dokumen berkenaan telah habis, kata Pengarah Jabatan Pendaftaran Negara (JPN) Sabah, Khairrul Aminus Kamaruddin.

Beliau berkata, stok kertas sijil kelahiran JPN Sabah tahun ini sebanyak 24,801 keping, namun terputus bekalan dan kehabisan stok pada awal Oktober lepas.

“Setakat ini, sijil kelahiran yang tertangguh atau menunggu stok untuk cetakan adalah kira-kira 3,200 permohonan. Kelewatan pengeluaran sijil lahir berkenaan disebabkan kekurangan bekalan sijil ekoran bekalan kertas yang digunakan adalah diimport daripada pengilang di China.

“Kelewatan bekalan kertas tiba di Malaysia disebabkan kejadian banjir di negara berkenaan baru-baru ini. Semakan mengesahkan bekalan kertas berkenaan sudah tiba di negara ini dan melepasi pemeriksaan Jabatan Kastam Diraja Malaysia (JKDM) pada 6 Dis lepas,” katanya pada sidang media.

Baru-baru ini, tular dalam media sosial beberapa individu dari negeri ini mengeluh terpaksa menunggu lama, namun tidak dapat mencetak sijil kelahiran anak mereka.

Khairrul Aminus berkata, kertas berkenaan sudah diterima syarikat percetakan pada 8 Dis bagi proses cetakan sijil kelahiran dan kertas sijil lahir dijangka sampai ke seluruh Sabah serta boleh dikeluarkan selewat-lewatnya 20 Dis nanti.

“JPN ingin memohon maaf atas kelewatan dan kesulitan yang berlaku…ia adalah di luar kawalan JPN.

“Sekiranya terdapat pelanggan yang terkesan atau memerlukan surat pengesahan kelahiran daripada JPN, sebagai contoh untuk tujuan penerbangan ke Semenanjung atau Sarawak, bolehlah memohon di JPN,” katanya.

Orang ramai yang mempunyai sebarang pertanyaan boleh menghubungi Pejabat Perkhidmatan Pelanggan (PPP), JPN Negeri Sabah di talian 088-488300 atau 088-488301 atau 088-488365. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rakyat Filipina Diberi Pilihan Ambil Vaksin Covid-19 Atau Penjara

MANILA: Presiden Filipina, Rodrigo Duterte memberi amaran bahawa mana-mana pihak yang enggan menerima suntikan vaksin Covid-19 boleh dihukum penjara.

Ketika ini, Filipina merekodkan sebanyak 1.3 juta kes jangkitan dan lebih 23,000 kematian.

“Anda pilih, ambil vaksin atau saya akan penjarakan anda,” kata Duterte dalam siaran langsung di televisyen mengenai program vaksinasi yang perlahan di negara ini.

Sebelum ini, pegawai kesihatan Filipina menyatakan pengambilan vaksin di negara ini adalah secara sukarela.

“Jangan salah faham, ini adalah krisis negara. Saya ‘terganggu’ dengan mereka yang tidak mengendahkan seruan kerajaan,” jelas Duterte.

Sehingga 20 Jun, pihak berkuasa Filipina sudah memberi vaksin kepada 2.1 juta penduduk, namun sasaran itu masih jauh memandangkan jumlah populasi di negara ini adalah seramai 110 juta orang.

Filipina menyasarkan memberi vaksin lengkap kepada 70 juta penduduk dalam tahun ini. -Reuters


Koronavirus: Kematian Pertama Di Filipina & Luar China

MANILA: Filipina mengumumkan kematian pertama kes coronavirus di negara itu, membabitkan seorang lelaki berasal dari Wuhan, China.

Jabatan Kesihatan berkata, terdapat dua kes positif jangkitan itu di Filipina setakat ini, termasuk lelaki China berusia 44 tahun yang meninggal dunia semalam.

Menurut jabatan berkenaan, lelaki itu mengalami pneumonia selepas dirawat di hospital. – REUTERS


Premis Makanan Boleh Dibuka 6 Pagi Hingga 10 Malam

PUTRAJAYA: Operasi kedai makan dan restoran dibenarkan beroperasi bermula jam 6 pagi sehingga 10 malam bermula esok.

Menteri Kanan (Keselamatan), Ismail Sabri Yaakob, berkata keputusan itu dibuat selepas mengambil kira rayuan dan pandangan pengusaha kedai makan.

“Sebelum ini, operasi melibatkan premis kedai makan dan restoran hanya dibenarkan bermula jam 8 pagi sehingga 8 malam.

“Setelah mengambil kira rayuan dan pandangan pengusaha kedai makan, sidang mesyuarat bersetuju untuk menukar waktu operasi premis yang menjual makanan bermula jam 6 pagi hingga 10 malam berkuat kuasa 28 Jun 2021,” katanya

Ismail berkata demikian ketika melaporkan perkembangan harian pelaksanaan PKP penuh mengekang penularan wabak Covid-19.

Dalam perkembangan sama, Ismail turut memaklumkan kerajaan melaksanakan perintah kawalan pergerakan diperketatkan (PKPD) di dua lagi lokaliti di Kota Belud, Sabah membabitkan Kampung Nahaba Tegudon dan Kampung Linaubemula 29 Jun hingga 12 Julai.

“KKM mengesahkan terdapat peningkatan kes Covid-19 di kedua-dua lokaliti tersebut di mana sembilan kes positif telah direkodkan hasil 48 ujian saringan yang dijalankan di Kampung Nahaba Tegudon, dan 11 kes positif direkodkan dari 15 ujian saringan yang dilaksanakan di Kampung Linau,” katanya.

Sementara itu PKPD di Kampung Penimbawan, Tuaran, Sabah dilanjutkan sehingga 12 Julai.

Pelaksanaan PKPD di lima sub-zon di Labuan, Kampung Lebak Moyoh, Kota Belud, Batu 3.5 Jalan Apas (Kiri), Tawau, Kampung Tanjung Kapor, Kudat, di Sabah; Kampung Tabuan Haji Drahman, Kuching; serta 11 Rumah Panjang dan SK Stalon, Stalon, Tanjung Manis, Mukah, di Sarawak akan tamat bermula 11.59 malam esok.

Ismail turut memaklumkan pihak polis semalam menahan 798 lagi individu ditahan atas kesalahan ingkar SOP dan daripada jumlah itu, 762 individu dikompaun manakala 24 direman dan 12 dijamin.

Sementara menerusi Operasi Benteng, pihak berkuasa menangkap 28 lagi pendatang asing tanpa izin semalam serta merampas enam kenderaan darat.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ambil Semangat Pesta Kaamatan Pupuk Kerjasama Bangunkan Sabah – Ketua Menteri

KOTA KINABALU, 9 Mei : Seluruh penduduk Sabah diseru mengambil semangat Pesta Kaamatan dengan berkerjasama tanpa mengira latar belakang mereka bagi memajukan negeri, kata Ketua Menteri Datuk Hajiji Noor.

Beliau berkata Pesta Kaamatan disambut secara tradisi sejak bergenerasi lamanya, antara lain bagi menyatukan rakyat negeri ini seterusnya memupuk semangat persaudaraan dan perpaduan tanpa mengira kaum, agama atau latar belakang.

Katanya ikatan perpaduan yang dipupuk itu telah memberikan pelbagai manfaat buat penduduk Sabah terutama dalam memberikan keamanan dan kehidupan harmoni, justeru semangat yang sama harus dipupuk dalam usaha memajukan negeri.

“Ketika kita meraikan Pesta Kaamatan marilah kita ingatkan diri bertapa pentingnya perayaan itu untuk kita mensyukuri semua nikmat diterima, dengan mengambil semangat perayaan ini, marilah kita kukuhkan perpaduan, keamanan di negeri ini dan terus hidup bersatu padu aman serta damai.

“Tingkatkan kerjasama jangan jadikan perbezaan penghalang majukan negeri kita seterusnya memberi manfaat secara keseluruhan…kotobian tadau tagazo do Kaamatan (selamat menyambut Pesta Kaamatan),” katanya kepada Bernama.

Hajiji berkata sambutan Pesta Kaamatan tahun ini agak mencabar dengan penularan pandemik COVID-19, justeru tiada sambutan secara besar-besaran diadakan dan hanya diraikan bersama keluarga masing-masing dengan mematuhi prosedur operasi standard.

Pesta Kaamatan bermula 1 Mei lepas hingga 31 Mei ini merupakan sambutan tradisi tahunan masyarakat Kadazan Dusun Murut Rungus, diadakan bagi menghormati semangat padi, dan pelbagai acara diadakan sepanjang bulan sambutan berkenaan, antaranya pertandingan ratu cantik Unduk Ngadau dan tarian Sumazau.

Pada 1 Mei lepas, Timbalan Ketua Menteri Datuk Dr Jeffrey Kitingan melancarkan sambutan Pesta Kaamatan yang diadakan secara dalam talian tahun ini bertemakan ‘Kaamatan Aiso Wolit Montok Piompunan om Pibabasan’ atau Kaamatan Tanpa Sempadan Demi Pendamaian dan Keamanan. – BERNAMA


Malang si ‘makcik bawang’

BOGOTA: Kerana terlalu ghairah untuk berbual dengan jirannya, seorang wanita berdepan detik-detik mencemaskan apabila kepalanya tersangkut di jeriji besi di rumah jirannya itu selama lima jam.

Menurut laporan media tempatan, kejadian itu berlaku di bandar La Virginia apabila wanita yang tidak didedahkan identitinya itu dilaporkan pergi ke rumah jirannya.

Ada laporan mendakwa wanita itu terlalu ghairah untuk berbual dengan jirannya hingga dia memasukkan kepalanya ke dalam jeriji besi itu di pintu depan rumah.

Laporan lain pula, wanita itu memasukkan kepalanya ke dalam jeriji besi yang berkunci itu untuk memanggil atau melihat sama ada jirannya ada di rumah atau tidak sebelum kepalanya tersekat.

Jirannya yang menyedari kejadian itu segera membantu wanita berkenaan melepaskan dirinya tetapi gagal sebelum mereka meminta bantuan bomba.

Kepala wanita itu dilaporkan tersangkut selama lima jam sebelum anggota bomba memotong jeriji besi itu untuk menyelamatkannya.

Wanita itu dilaporkan tidak mengalami kecederaan tetapi trauma dengan keletihan selepas lima jam terperangkap. – Agensi


Bakar Kawan Tak Hulur Rokok

SEMARANG (INDONESIA): Gara-gara berang tidak diberi rokok, dua lelaki tergamak membakar kawan mereka sendiri hingga menyebabkan mangsa cedera.

Tribunnews melaporkan, kejadian berlaku baru-baru ini ketika mangsa, Widodo, 40, dalam perjalanan pergi ke tempat kerja sebelum terserempak dengan dua rakannya, Suka Adi, 27, dan Bayu Angga, 27.

Dua lelaki itu meminta rokok daripada Widodo tetapi mangsa memberitahu dia tidak mempunyai rokok kerana sudah habis.

Suka kemudiannya mengarahkan Widodo ke sebuah kedai berhampiran untuk membeli rokok namun apabila mangsa pergi situ dia mendapati premis berkenaan tutup.

Widodo kembali semula berjumpa dua rakannya itu dan memberitahu dia tidak dapat membeli rokok kerana kedai berkenan tutup.

Kerana berang akibat tidak mendapat rokok, Suka memukul Widodo di kepala dan menyimbahnya dengan petrol sebelum Bayu menyalakan api menyebabkan seluruh badan mangsa terbakar.

Widodo menjerit kesakitan namun dia sempat berlari dan terjun ke dalam sungai berhampiran untuk menyelamatkan dirinya.

Jurucakap polis Semarang, Warijan berkata, Widodo mengalami kecederaan serius dan sudah dibenarkan keluar dari hospital.

“Kedua-dua suspek ditangkap apabila mangsa membuat laporan polis selepas dia keluar dari hospital.

“Suspek didakwa atas tuduhan menyebabkan kecederaan dan berdepan hukuman penjara sembilan tahun,” katanya.- Agensi


PRN Sabah: Polis Terima Maklumat Kemasukan Rakyat Negara Jiran Buat Kekacauan Pada Hari Pengundian

KOTA KINABALU, 20 Sept: Polis mendapat maklumat mengenai kemasukan besar-besaran rakyat dari negara jiran untuk membuat kekacauan pada hari pengundian Pilihan Raya Negeri (PRN) Sabah, 26 Sept ini, kata Pesuruhjaya Polis Sabah Datuk Hazani Ghazali.

“Sempena PRN Sabah kita dapat maklumat yang mengatakan akan berlaku kemasukan besar-besaran pendatang dari negara jiran untuk datang ke Sabah membuat kekacauan.

“Ini kita kena halang supaya pilihan raya berjalan dengan lancar dan tidak mengganggu-gugat serta ketenteraman dan keselamatan kita terjamin,” katanya pada sidang media di Ibu Pejabat Polis Kontinjen Sabah, di sini hari ini.

Bagaimanapun, ketika ditanya pemberita beliau enggan mendedahkan sumber risikan, jumlah yang dijangka terbabit dan jenis kekacauan yang akan ditimbulkan.

“Dari negara jiran, tidak payah spesifik lah,” katanya tanpa mahu mengulas lanjut soalan pemberita berkaitan perkara tersebut. – BERNAMA


Bukit Aman Temui Wang Tunai RM2.5 Juta

KUALA LUMPUR: Jabatan Siasatan Jenayah (JSJ) Bukit Aman merampas wang tunai berjumlah RM2.5 juta dalam serbuan ke atas sebuah kediaman di Cheras, di sini, malam tadi.

Wang tunai berkenaan yang dipercayai disimpan untuk proses pengubahan wang haram adalah hasil daripada kegiatan mempromosikan aktiviti pelacuran secara dalam talian di negara China.

Pengarah Jabatan Siasatan Jenayah Bukit Aman, Datuk Huzir Mohamed, berkata terdahulu sepasukan pegawai dan anggota dari Bahagian Judi, Maksiat dan Kongsi Gelap (D7) Bukit Aman menyerbu satu unit kediaman di sebuah kondominium di Bandar Hussein Onn, Kajang, sekitar jam 2 petang semalam.

“Hasil serbuan pertama itu, pihak polis menahan lapan warga China termasuk seorang wanita berusia antara 22 hingga 28 tahun selain merampas dua komputer riba, 15 telefon bimbit dan dua kertas catatan jadual kerja harian.

“Siasatan awal mendapati kediaman berkenaan dijadikan sebagai ‘calling centre’ untuk mempromosikan aktiviti pelacuran untuk pelanggan di China,” katanya malam tadi.

Beliau berkata sindiket yang turut bekerjasama dengan rakyat tempatan itu turut dipercayai menjalankan aktiviti penipuan dalam talian atau Macau Scam.

“Susulan dari serbuan pertama itu, polis kemudian menyerbu sebuah kediaman di Jalan Desa Bukit Tiara, Taman Taynton View, Cheras dan menahan lapan lagi individu.

“Dalam serbuan ini pihak polis menemui wang tunai sebanyak RM2.5 juta yang disimpan dalam beberapa bagasi di beberapa bilik berasingan,” katanya.

Huzir berkata pihaknya percaya wang berkenaan akan digunakan untuk aktiviti pengubahan wang haram namun siasatan lanjut sedang dijalankan.

“Kalau wang tunai ini adalah dari hasil yang sah mereka pastinya menyimpannya di bank atau agensi kewangan yang sah, namun apabila mereka menyimpannya dalam rumah ini berkemungkinan wang dari aktiviti yang salah,” katanya.

Dalam serbuan kedua itu pihak polis merampas tiga komputer riba, empat telefon bimbit serta sejumlah kecil pil dipercayai dadah.

Katanya, pihak polis juga mengesan adanya aktiviti pelaburan jenis mata wang krypto dalam komputer riba yang dirampas.

“Polis juga yakin sindiket ini menjadikan negara ini sebagai hub panggilan serta menjadikan dua rakyat Malaysia sebagai koordinator bagi menyediakan kelengkapan komputer, kediaman, untuk melancarkan aktiviti promosi pelacuran, penipuan serta judi dalam talian untuk sasaran mangsa di China,” katanya.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost

Anggaran RM2.5 juta yang dirampas dalam sebuah rumah mewah di Cheras, disyaki milik sindiket yang terbabit dengan aktiviti pelacuran, penipuan dan pengubahan wang haram – Pengarah Jabatan Siasatan Jenayah Bukit Aman pic.twitter.com/BVDXow6NWK


Rumah Musnah Terbakar, Dua Keluarga Hilang Tempat Tinggal

BEAUFORT: Dua keluarga kehilangan tempat tinggal selepas kediaman mereka musnah terbakar di Kampung Lumadan Jaya di sini.

Komander Operasi Pegawai Bomba Kanan II (PBKII) Donald SR. Gans berkata, panggilan kecemasan berkenaan kejadian diterima jam 12.07 tengah hari dan sembilan anggota dari Balai Bomba dan Penyelamat (BBP) Beaufort digerakkan ke lokasi kejadian.

“Kejadian membabitkan dua buah rumah dengan keluasan keseluruhan meliputi 60×100 kaki persegi.

“Anggota kita melaksanakan operasi pemadaman menggunakan sumber air dari dua buah jentera dan pili bomba berdekatan dan kebakaran berjaya dikawal jam 12.22 tengah hari,” katanya.

Menurutnya tiada kecederaan serta kemalangan jiwa dilaporkan dalam kes ini dan punca kejadian serta jumlah kerugian masih dalam siasatan pihak berkuasa.

Tambahnya operasi keseluruhan ditamatkan jam 2.45 petang.


Raja Muda Perlis santuni anggota keselamatan di Semporna

SEMPORNA, 21 Mei – Raja Muda Perlis Tuanku Syed Faizuddin Putra Jamalullail hari ini meluangkan masa sehari melawat pos-pos keselamatan di beberapa pulau di sini yang bertanggungjawab menjaga keselamatan khususnya di pantai timur Sabah.

Baginda bersama delegasi kerajaan Perlis yang dalam Eksesias Perlis-Sabah (EX Perbah 2019) sempat melawat Pulau Manampilik, Pulau Siamil dan Pulau Omadal dan menyampaikan sumbangan kepada anggota keselamatan yang menjalankan operasi di situ.

Tuanku Syed Faizuddin yang juga Komander Rejimen 504 Askar Wataniah berpangkalan di Bukit Keteri, Padang Besar, Perlis yakin pasukan keselamatan yang bertugas di pulau-pulau itu mampu melaksanakan tanggungjawab yang diamanahkan kepada mereka dengan penuh dedikasi.

“Sentiasalah berwaspada kerana musuh hadir dalam pelbagai bentuk dan cara. Beta bagaimanapun yakin tuan-tuan lebih memahami situasi dan bentuk ancaman dan tahu tindakan yang perlu diambil untuk mengatasinya,” titah baginda.

Tuanku Syed Faizuddin juga meluangkan masa hampir dua jam bersama penduduk Kampung Bum-Bum dan menyertai program tanggungjawab sosial korporat (CSR) dan kesukarelawan di Masjid Faizuddin Jamalullail.

Di masjid itu baginda menyampaikan sumbangan RM2,000 kepada ahli jawatankuasa pengurusan masjid, Mohd Kahil Abdul Kahir untuk aktiviti masjid.


Imigresen Ambil Alih Empat PTS Di Sabah

PUTRAJAYA: Empat Pusat Tahanan Sementara (PTS) di Sabah yang sebelum ini di bawah seliaan Majlis Keselamatan Negara (MKN) akan diambil alih sepenuhnya oleh Jabatan Imigresen berkuat kuasa 1 Januari depan, kata Ketua Pengarah Jabatan Imigresen Datuk Khairul Dzaimee Daud.

Empat PTS itu adalah di Papar, Menggatal, Tawau dan Sandakan.

Beliau berkata, keputusan itu dipersetujui dalam Mesyuarat Kabinet yang dipengerusikan Perdana Menteri Tan Sri Muhyiddin Yassin baru-baru ini.

“Keempat-empat PTS itu lebih popular dikenali sebagai ‘rumah merah’ yang kini ditadbir MKN, akan diletakkan secara rasmi di bawah Jabatan Imigresen. Oleh itu, apabila Imigresen mengambil alih nanti maka peruntukan kerajaan untuk PTS yang sebelum ini disalurkan kepada MKN akan disalurkan kepada Imigresen.

“Dari segi perjawatan pula, pegawai dan anggota yang terbabit ketika ini akan berada di bawah pentadbiran Jabatan Imigresen dan bukan lagi MKN,” katanya kepada Bernama.

Beliau berkata pihaknya juga sedang menguruskan beberapa isu yang membabitkan perjawatan seperti perpindahan pegawai dan anggota MKN ke Imigresen.

Khairul Dzaimee berkata, selepas ini, MKN tidak lagi terbabit dalam proses pengusiran.

“Proses pengusiran ini dari segi pengangkutan, penyewaan feri dan lain-lain semuanya diuruskan oleh MKN ketika ini. Selepas ini, semuanya akan diambil alih oleh Imigresen,” katanya.

Beliau berkata antara tujuan atau objektif penyerahan itu ialah untuk melancarkan lagi operasi PTS memandangkan terdapat dua agensi yang menguruskan premis sama.

“Walaupun kerjasama antara MKN dan Imigresen berjalan dengan baik sejak 15 tahun lalu, akan tetapi ada beberapa perkara yang boleh menimbulkan kekeliruan dalam operasi harian.

“Jadi apabila Imigresen mengambil alih selepas ini, saya percaya ia akan menjadi lebih lancar dan lebih selaras dan ini tidak bermaksud MKN akan lepas tangan. Mereka akan tetap membantu Imigresen dan isu pendatang tanpa izin ini sebenarnya masih lagi ditakrifkan sebagai isu keselamatan dan ia masih lagi menjadi kebimbangan kepada MKN,” katanya.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Cedera Di Kaki Akibat Dibaham Buaya

SANDAKAN: Seorang lelaki terpaksa menerima tujuh jahitan di kaki akibat digigit buaya ketika menangkap ikan dalam kejadian di kuala Sungai Arang di Kampung Batu Putih, di sini, pada pagi Ahad.

Dalam kejadian ketika jam 10 pagi itu, mangsa, Suhaimi Ahmad, 20, yang juga warga asing dipercayai turun ke sungai itu bersama bapanya dengan menggunakan perahu berasingan.

Pegawai Hidupan Liar Sandakan, Hussien Muin, berkata berdasarkan siasatan awal yang dilakukan pihaknya, mangsa mendakwa diserang haiwan berkenaan ketika berada dalam perahu.

“Akibat kecederaan yang dialami di kaki kiri, mangsa menerima tujuh jahitan di sebuah klinik swasta di sini.

“Mangsa mendakwa anggaran saiz buaya kira-kira 4.5 meter,” katanya di sini hari ini.

Susulan kejadian itu, Hussien menasihatkan  penduduk kampung dan kawasan sekitar agar tidak menjalankan sebarang aktiviti menangkap ikan di kawasan tersebut dan sentiasa berwaspada.- BorneoToday


TERKINI: Gempa Bumi Kuat Berukuran 7.7 SR Landa Kepulauan Maluku, Gegaran Terasa Hingga Ke Australia

Satu gempa bumi bermagnitud 7.7 Skala Ritcher dilaporkan telah menggegar kawasan Kepulauan Maluku Utara, Indonesia sebentar tadi.

Gempa pada kedalaman 231 km di Laut Banda itu berlaku kira-kira ja 9.53 pagi tadi waktu Indonesia Barat dan berpusat di 245km di Timur Laut Maluku.

Malah, gegaran tersebut juga dikatakan dapat dirasai sehingga ke bahagian Darwin, Australia yang terletak lebih kurang 720 km dari pusat gegaran.

Bagaimanapun, ketika ini tiada sebarang maklumat mengenai situasi di  Indonesia berjaya diperolehi dan tiada sebarang amaran tsunami dikeluarkan setakat ini.


Inisiaitif Bantu Pendidikan Kanak-Kanak Etnik Palauh Di Sabah

KOTA KINABALU: Badan pemikir bebas, Institut Masa Depan Malaysia (Institut Masa), bekerjasama dengan Pusat Pembangunan Minda Insan (PPMI) Sabah untuk melihat keperluan pendidikan kanak-kanak etnik minoriti Bajau Laut atau Palauh di negeri ini.

Melalui kerjasama itu, kedua-dua pihak melaksanakan program dua hari untuk mendekati etnik berkenaan, termasuk melawat tiga PPMI di Kampung Kabog dan Kunak 3 di daerah Kunak serta Kampung Hidayat, Pulau Bum-Bum di Semporna, baru-baru ini.

Ketua Pegawai Eksekutif Institut Masa, Azril Mohd Amin, berkata program itu disertai 14 kakitangan dan penyelidik Institut Masa serta guru PPMI.

Katanya, program itu memberi peluang untuk penyelidik melihat dengan lebih dekat masalah dihadapi komuniti minoriti berkenaan, khususnya membabitkan aspek pendidikan.

“Kumpulan kanak-kanak Palauh menimba ilmu dalam keadaan penuh cabaran, serba kekurangan dan tercicir daripada arus perdana.

“Bagaimanapun di sebalik kekurangan itu, mereka menunjukkan minat dan semangat tinggi untuk belajar, terutama ilmu asas membaca, menulis dan mengira serta pendidikan agama Islam,” katanya dalam satu kenyataan, hari ini.

Azril berkata, hubungan baik Institut Masa dengan beberapa pertubuhan bukan kerajaan (NGO) di Sabah seperti Haluan, memudahkan perancangan rangka kerja jangka panjang bagi membantu komuniti itu.

Katanya, ia termasuk menyediakan latihan kemahiran dan vokasional kepada pelajar, selain program motivasi untuk tenaga pengajar PPMI.

Beliau berkata, Institut Masa juga akan meningkatkan kerja penyelidikan berkaitan hak pendidikan bagi kumpulan minoriti Palauh, kumpulan yang tercicir dan terpinggir, selain bercadang menjadikan beberapa PPMI dan Kelas Bimbingan Insan (KBI) di negeri ini sebagai ‘sekolah angkat.’

“Program ini juga adalah sebahagian daripada usaha membantu Majlis Pemulihan Negara (MPN) dengan memberi fokus kepada hak pendidikan untuk semua kanak-kanak,” katanya.

Sementara itu, Ketua Penyelaras PPMI Sabah, Lajulliadi Lajahidi, berkata pusat pendidikan itu bermula sebagai pusat aktiviti komuniti pada 2011 dengan memberi fokus kepada pendidikan anak etnik minoriti dan miskin luar bandar Sabah yang terpinggir daripada program pembangunan arus perdana negara.

Dalam lawatan sama, Institut Masa turut menyumbang barangan keperluan pembelajaran dan pengajaran kepada tiga PPMI terbabit.

Etnik Palauh yang menghuni kawasan perairan pantai timur Sabah adalah antara golongan masih tercicir berikutan status mereka yang kebanyakannya tiada kewarganegaraan atau tiada dokumen pengenalan diri. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) ADUN Keluar Parti Dakwa Sumpah Setia Tidak Sah Kerana Terpaksa

KOTA KINABALU: ADUN Sebatik, Hassan A Gani Pg Amir, yang keluar Warisan baru-baru ini menepis sumpah kesetiaan kepada parti yang tular di media sosial sebagai tidak sah, mendakwa beliau melafazkan ikrar kerana terpaksa.

“Hari ni viral video aku janji dan sumpah saya di media sosial. Betul saya bersumpah tapi sumpah ini tidak sah kerana terpaksa, sekiranya saya tidak bersumpah saya tidak akan dicalonkan,” katanya di Facebook.

Beliau yang baru-baru ini keluar parti untuk menjadi wakil rakyat bebas menegaskan sokongannya kepada kerajaan Gabungan Rakyat Sabah “kerana rakyat di kawasan Sebatik”.

Terdahulu, Presiden Warisan, Shafie Apdal berkata, parti itu akan mengambil tindakan susulan terhadap Hassan, berdasarkan ikrar kesetiaan yang dilafazkan pada September lalu, sebelum beliau menjadi calon Warisan pada pilihan raya negeri.

Shafie berkata, Warisan tidak memaksa Hassan melafazkan ikrar itu. – FMT


Sabah Catat 318 Kes Positif Baharu COVID-19 Hari Ini

KOTA KINABALU: Sabah hari ini mencatatkan sejumlah 318 kes baharu COVID-19 sekaligus menjadikan jumlah keseluruhan sebanyak 7,105 kes baharu di seluruh negara.

Menteri Kerajaan Tempatan dan Perumahan Datuk Seri Masidi Manjun berkata, Tawau mencatatkan kes baharu tertinggi iaitu sebanyak 90 kes.

Katanya, Lahad Datu pula mencatatkan 43 kes, Kunak 29 kes, Kota Belud 22 kes, Tuaran 19 kes, Kota Kinabalu 17 kes, Papar 13 kes, Kalabakan 12 kes, Penampang 12 kes, Putatan 11 kes, Kudat 10 kes.

Kinabatangan dan Kuala Penyu masing-masing 8 kes, Ranau dan Beaufort masing-masing 6 kes, Sandakan 5 kes, Tenom, Sipitang dan Semporna masing-masing 2 kes serta Nabawan satu kes.

Katanya, daerah yang mencatatkan kes sifar adalah Tongod, Beluran, Telupid, Keningau, Pitas, Tambunan, Kota Marudu.

Menurutnya, Sabah juga tidak mencatatkan sebarang kluster baharu. – Utusan Borneo